title: Vanajan kartano

text: Vanajan kartano eli Äikäälä () on tila Hämeenlinnassa Katumajärven rannalla. Sigurd Frosteruksen suunnitteleman päärakennuksen, Vanajanlinnan, rakennutti 1920-luvulla tohtori Wilhelm Rosenlew metsästyslinnakseen. Rakennuksesta kaavailtiin sota-aikana tasavallan presidentin kesäasuntoa, mutta se päätyi saksalaiseen omistukseen ja joutui näin sodan jälkeen luovutetuksi Neuvostoliitolle. Neuvostoliitto myi Vanajanlinnan Yrjö Sirolan Säätiölle ja siinä toimi 1946–1994 Sirola-opisto.


title: Vanajan kartano

text: Hämeenlinnan kaupunki osti Vanajanlinnan 1990-luvulla. Nykyään siinä toimii hotelli ja ravintola ja rakennus on vuokrattavissa erilaisiin tapahtumiin.


title: Vanajan kartano

text: Äikäälän tilan historia ulottuu varhaiskeskiajalle saakka. Ensimmäinen asiakirjamaininta on vuodelta 1374, jolloin Äikäälän omistajaksi mainitaan Olle af Aeykaelum. Osan keskiajasta Äikäälä oli Harvialan rälssinä, ja yksi sen pitkäaikaisista omistajista oli katolinen kirkko, jolloin sen historia liittyy Vanajan piispankartanon historiaan. Koko Äikäälän historian aikana sen omistajat ovat varsin harvoin asuneet tilalla, ja se on ollut lampuotien eli koko tilan vuokraajien hallinnassa. Kartanon omistajiksi uudella ajalla mainitaan mm. seuraavat henkilöt:Varsinainen Vanajanlinnan historia alkaa vuodesta 1918, jolloin Äikäälän tilan osti Rosenlew-yhtymän pääosakas, lääketieteen ja kirurgian tohtori Carl Wilhelm Rosenlew. Saadakseen vapaan hirvenmetsästysoikeuden tilalle Rosenlew laajensi sen pinta-alaa ostamalla 1922 määräalan Kidun tilasta sekä myöhemmin Kappolan tilan 1927. Kartanon kokonaispinta-alaksi tuli 501 hehtaaria. Rosenlewin alkuperäinen ajatus oli rakentaa hankkimalleen tilalle Katumajärven rantaan metsästyslinna, jossa itsenäistyneen valtion poliittinen ja taloudellinen eliitti voisi harrastaa metsästystä ja siihen liittyviä pitoja.


title: Vanajan kartano

text: Äikäälän rakennusten suunnittelun tohtori Rosenlew antoi arkkitehti Frosterus & Gripenbergin toimistolle ja siellä Sigurd Frosterukselle, jonka merkittävin arkkitehtoninen työ on Stockmannin tavaratalo Helsingissä. Vanajanlinnan rakennuksissa onkin monia yhteisiä piirteitä Stockmannin ja Frosteruksen muiden töiden kanssa, sekä punatiilen käytössä rakennusmateriaalina että arkkitehtonisessa tyylissä. Massiivinen päärakennus heijastelee barokin ja renessanssin ideoita, mutta siinä voi nähdä myös vaikutteita englantilaisesta kartanoarkkitehtuurista. Tietenkin kaikkea sävyttää pohjoismainen asioita yksinkertaistava ja selkeyttävä perusnäkemys.


title: Vanajan kartano

text: Päärakennuksen rakentaminen aloitettiin 1919, ja työ saatiin valmiiksi 1924. Rakennustöiden vaativan luonteen tähden niitä tehtiin vain kesällä, mikä pitkitti valmistumista. Koska paikka oli etäällä kulkuyhteyksistä ja rakennustarvikkeiden kuljettaminen vaikeaa, Vanajanlinnasta rakennettiin kapearaiteinen rautatie Harvialan seisakkeelle, joka on pääradalla Turengin ja Hämeenlinnan välillä. Rakentamisen urakoi helsinkiläinen rakennusliike Kreuger & Toll käyttäen aikakauden parhaita rakennustyömiehiä. Mestareina toimivat August Mattson ja Hilpi Kummila, joka myöhemmin perusti Hämeenlinnaan oman rakennusliikkeen ja teollisuuskonsernin.


title: Vanajan kartano

text: Vanajan-Häme on punatiileen perustuvan niin sanotun hansa-arkkitehtuurin pohjoisin paikkakunta. Keskiaikaiset Hämeen vanha linna ja Hattulan Pyhän Ristin kirkko ovat tiiliarkkitehtuurin vanhimpia edustajia, mutta myös uudemmissa rakennuksissa, kuten Hämeenlinnan lyseossa sekä Vanantaan ja Sipilän kartanoissa, on käytetty punatiiltä. Syynä punatiilen yleisyyteen alueella on valmistamiseen sopivien saviesiintymien runsaus. Rosenlew rakennutti metsästysmajansa paikallisesta Leppäkosken tiilitehtaan punatiilestä. Myös muut käytetyt rakennusaineet olivat parhaita mahdollisia: tammea, kotimaista ja ulkomaista marmoria sekä graniittia Leppävaarasta. Ylellisyyttä edustaa myös rakennuksen ruokasalin seinien intialainen mahonki; muutoin seinämateriaali on maalattua rappausta.


title: Vanajan kartano

text: Koristeveistotyöt ovat Gunnar Finnen ja maalaukset Carl Slotten.


title: Vanajan kartano

text: Päärakennus on kooltaan valtava ja metsästysmajaksi jopa ylettömän suuri. Ehkäpä juuri tuo valtaisa koko oikeuttaa käyttämään talosta linna-nimitystä. Rakennuksen lattiapinta-ala on noin 3 000 m², ja tilavuutta on kaikkiaan 17 740 m³. Huoneita on yli kahdeksankymmentä. Alkuperäisiä kalusteita ei ole enää jäljellä, vaan asukkaat ovat vieneet ne mennessään. Lisäksi linnaan on myöhemmin rakennettu lisää aputiloja, joista on viimeisimpien muutostöiden yhteydessä tehty osittain asuintiloja hotellikäyttöön. Kartanon puiston suunnitteli puutarha-arkkitehti Bengt Schalin, joskin puisto on välillä päässyt pahasti ränsistymään ja metsittymään.


title: Vanajan kartano

text: Rakennuksen ensimmäisessä kerroksessa sijaitsivat puutarhaan avautuva ruokasali, musiikkisali ja salonki sekä runsaasti aputiloja mm. kummassakin siipirakennuksessa. Matalassa, yksikerroksisessa itäsiivessä olivat aikoinaan kartanon keittiö ja palveluskunnan asuinhuoneet sekä siiven päässä autonkuljettajien majoitushuoneet. Autotalli oli sijoitettu erilliseen rakennukseen, joka oli yhdistetty itäsiipeen muurilla. Osa näistä tiloista on nykyisin hotellin ravintolan käytössä, mutta siiven päätytilat ovat asuinkäyttöön kunnostettuja. Toisessa siipirakennuksessa, joka on järven puolella, olivat kirjasto ja biljardisali, josta oli käynti parvekkeelle. Biljardisalin tilalla on nykyisin Ryti-sali. Siiven päässä on talvipuutarha, joka nykyisin toimii talon juhlasalina. Tämän järvenpuoleisen siiven huoneet yhdistää galleria, johon on rakennettu ns. valeperspektiivi, eli käytävä kapenee päärakennuksesta poispäin mentäessä, ja se näyttää pidemmältä kuin se oikeastaan on.


title: Vanajan kartano

text: Länsisiiven jatkeena olivat puutarhurin asumus sekä tilanhoitajan työhuone. Tämä rakennus on yhdistetty päärakennukseen holvikaarella, ja sen kellarissa olivat huolto- ja säilytystilat. Myös koko talon lämmitys on tapahtunut täältä käsin. Puutarhurin asunnon lähellä oli Rosenlewien aikana kolme kasvihuonetta.


title: Vanajan kartano

text: Osittain maanalaisessa kellarikerroksessa on holvattu ja koristemaalauksin koristettu viinitupa, jonka alapuolelle on vielä sijoitettu talon viinikellari. Viinitupaan käydään pääportaikosta johtavaa käytävää pitkin tai keittiöstä tulevien niin sanottujen Piiloportaiden kautta. Alun perin tähän kellariosaan oli sijoitettu turkkilainen sauna ja marmorinen uima-allas. Tilat ovat nykyisin kokoustiloina, ja sauna sijaitsee toisaalla kellarikerroksessa. Pihan alla on säilytys- ja huoltotiloja, joiden kautta rakennuksen eri osat ovat yhteydessä toisiinsa.


title: Vanajan kartano

text: Päärakennuksen toisessa kerroksessa sijaitsivat isännän ja emännän huoneistot, joihin kuului makuuhuone, pukeutumishuone sekä marmorilla verhoiltu kylpyhuone. Näiden kahden huoneiston lisäksi tässä kerroksessa ovat talon kunniavieraille, Suomen marsalkka Mannerheimille ja Fazerin suvun jäsenille varatut henkilökohtaiset huoneistot. Rakennuksen kolmanteen kerrokseen on sijoitettu kahdeksan makuuhuonetta, ja ne oli varattu metsästysmajan muiden vieraiden käyttöön. Nykyisin nämä kaksi kerrosta ovat hotellivieraiden käytössä.


title: Vanajan kartano

text: Aiemmin mainuttu valeperspektiivi toistuu myös kartanon päärakennukseen saavuttaessa. Siipirakennukset ovat uloimpana, noin 70 metrin päässä pääosasta, noin 8 metriä kauempana toisistaan kuin itse rakennuksen luona. Tätä valeperspektiivin korostamaan etäisyysvaikutelmaa korostaa vielä ns. kunniapiha, joka on tasaista nurmikkoa ilman istutuksia. Vain vanha lehmus antaa sille oman pittoreskin ilmeensä. Samalla juhlava tamminen, graniitin ympäröimä pääsisäänkäynti tulee hyvin esiin, samoin sen yläpuolella oleva Rosenlewin suvun aatelisvaakuna, joka on myös kirjastohuoneen upeassa valkoisessa marmoritakassa.


title: Vanajan kartano

text: Suomalaisesta perustyylistä poiketen kartanon rakennukset jakaantuvat selvästi päärakennukseen ja sitä ympäröivään herrasväen osuuteen sekä jonkin matkan päässä olevaan talousrakennusten alueeseen. Nämä kartanon päärakennuksen pohjoispuolelle suunnitellut rakennukset valmistuivat 1928. Alueella oli viisi henkilökunnan asuinrakennusta, vajarakennus käsityöläisten tarpeisiin, iso tallirakennus noin kahdenkymmenen hevosen käyttöön sekä navetta ja pieneläinsuoja. Kaikki talousrakennukset tehtiin punatiilestä, ja ne olivat malliltaan kartanon kokonaisuuteen sopivia. Osa talousrakennuksista on tuhoutunut, mutta esim. linnamaisesta tallirakennuksesta tehtiin Sirola-opiston aikana koulutus- ja majoitustiloja. Näihin tarkoituksiin tiloja voidaan käyttää edelleenkin. Uusin rakennelma on heti talouskartanon yhteyteen rakennettu golfkenttä, joka pystyy hyödyntämään olemassa olevia rakenteita.


title: Vanajan kartano

text: Wilhelm Rosenlewin kuoleman jälkeen talon käyttö jäi vähäiseksi, ja perilliset totesivat sen ylläpidon tulevan liian kalliiksi. Lisäksi sota-aika aiheutti omat ongelmansa niin työvoiman kuin ylläpitotarvikkeiden hankkimisessa. Myöskään valtakunnan poliittisella ja taloudellisella eliitillä ei ollut aikaa pitkiin metsästysrientoihin. Kartano joutui myyntiin 1941, ja sille ilmaantui kaksi halukasta ostajaa: tasavallan presidentti Risto Ryti halusi tilan presidentin kesäasunnoksi Naantalin Kultarannan sijaan, ja saksalainen asekauppias Willy Daugs puolestaan halusi sen asunnokseen. Myynti ulkomaalaiselle vaati tuolloisen lainsäädännön mukaan sisäministeriön hyväksynnän, ja sellaisen Daugs saikin, kun ministeriksi tuli kokoomuslainen Horelli. Myynti saksalaiselle Daugsille tapahtui salaa presidentti Rytiltä. Kaupan jälkeen kartanosta tuli Daugsin asunto.


title: Vanajan kartano

text: Moskovan välirauhanehtojen mukaan kaikki Suomessa ollut saksalainen omaisuus siirtyi Neuvostoliiton omaisuudeksi. Sopimus koski myös kaikkea yksityistä omaisuutta ja suomalaisia velkoja Saksalle. Näin Äikäälän kartano eli Vanajanlinna siirtyi muun suuren omaisuuden mukana Neuvostoliiton valtion omaisuudeksi. Paikan hallinnosta vastasi Neuvostoliiton Suomessa olevan omaisuuden hoitokunta (ks. Ulkomaalaisen omaisuuden hoitokunta). Paikallisten kertoman mukaan Neuvostoliiton suurlähetystö ja valvontakomissio käyttivät kartanoa vapaa-ajanviettopaikkanaan sodan jälkeisinä vuosina, mutta tästä ei kuitenkaan ole pitäviä todisteita. Hoitokunta huolehti tilan pelloista ja karjasta, mutta päärakennus jäi vähemmälle huomiolle ja alkoi rapistua.


title: Vanajan kartano

text: Kun kommunistien julkinen toiminta tuli sotien jälkeen mahdolliseksi, alkoi uudelleen myös aktiivinen opintotoiminta. Vuonna 1945 koulutustoimintaa varten perustettiin Yrjö Sirolan Säätiö, joka seuraavana vuonna vuokrasi Äikäälän kartanon Neuvostoliitolta Sirola-opistonsa majapaikaksi.


title: Vanajan kartano

text: Ensimmäisinä Sirola-säätiön hallinnan vuosina tila oli monessa käytössä: se toimi juhlahuoneistona ja tanssitilana sekä puolueen jäsenten lomakotina. Kuitenkin 1950-luvulla opillista toimintaa vahvistettiin ja Vanajanlinnan tilat varattiin yksinomaan opistokäyttöön. Huonejärjestelyjä muutettiin ja edustustiloista remontoitiin opetustiloja.


title: Vanajan kartano

text: Sirola-säätiö osti linnan Neuvostoliitolta vuonna 1956 tehdyllä kaupalla. Kauppaan kuuluivat kartanon rakennukset sekä yli 30 hehtaarin maa-alue. Kartanon valtavista peltomaista luovutettiin kaupan yhteydessä yli puolet rintamamiesten pientila- ja asutuskäyttöön ja loput päätyivät Vanajan kunnalle.


title: Vanajan kartano

text: Kartanon ylläpitäminen tuli mahdottomaksi Sirola-säätiölle, kun sen taustalla olleet puolueet katosivat puoluekartalta 1990-luvun alussa. Samalla puolueiden epäonnistuneet sijoitukset tuottivat tappioita. Kun lisäksi kiinnostus puoluetyöhön romahti ja kurssilaisten saaminen vaikeutui, niin edessä oli radikaalit toimenpiteet kommunistisen eliitin kouluttaneen opiston toiminnan uudelleenjärjestämiseksi.


title: Vanajan kartano

text: Sirola-opiston toiminta loppui Äikäälän kartanossa–Vanajanlinnassa 1994. Vuonna 1996 kiinteistön tultua myyntiin oli Hämeenlinnan kaupungilla etuosto-oikeus, jota se käytyjen neuvottelujen myötä päättikin käyttää. Kaupungin omistukseen siirtyi koko Sirola-säätiölle kuulunut maa-omaisuus ja sillä sijainneet rakennukset 10 miljoonan markan hinnasta. Rakennuksen irtaimiston kohtalosta sovittiin, että osa siitä siirtyi Hämeenlinnan kaupungille ja osa kiinteistöä vuokranneelle Vanajanlinna Oy:lle, jossa kaupunki oli osaomistajana 19 prosentin osuudella.


title: Vanajan kartano

text: Nykyisin Vanajanlinna Oy:n omistavat Harri Pekka Vihma ja Mika Walkamo, jotka ostivat Vanajanlinna Oy:n liiketoiminnan Vasemmistoliitolta ja Hämeenlinnan kaupungilta tammikuussa 1998. Vanajanlinna Oy harjoittaa alueella hotelli- ja ravintolatoimintaa. Monia valtakunnallisesti merkittäviä tapahtumia on järjestetty linnan sisätiloissa. Lisäksi alueelle on rakennettu kansainväliset mitat täyttävä golfkenttä ja uusi Klubirakennus otettiin käyttöön toukokuussa 2007. Samassa yhteydessä alueelle valmistui 18 uutta huoneistoa. Rakentamisessa hyödynnettiin alueen vanhaa rakennuskantaa, esimerkiksi klubirakennus valmistui vanhaan navettaan.


title: Katumajärvi (Hämeenlinna, Vanaja)

text: Katumajärvi on Kanta-Hämeessä Hämeenlinnan keskustan itäpuolella sijaitseva järvi.


title: Katumajärvi (Hämeenlinna, Vanaja)

text: Järvi kuuluu Kokemäenjoen vesistössä Vanajaveden–Pyhäjärven alueen Vanajanselän alueeseen. Katumajärvi on osa Katumajärven valuma-aluetta. Sen pinta-ala on 378 hehtaaria ja sen vedenpinnan korkeus on 81,0 metriä meren pinnan yläpuolella. Järvi on luodattu. Järven keskisyvyys on 7,1 metriä ja sen vesitilavuus normaalikorkeudella on 26,7 miljoonaa kuutiometriä eli 0,026 km³. Järvessä on kaksi 18 metrin syvännettä Pitkäniemen kummallakin puolella. Järveen laskee kahdeksan ojaa, joista Myllyjoki on huomattavin. Myllyjoki tuo Matkolammin vesiä, Velssin takaa kuivatetun Velssilammin kuivatusvesiä ja kauimpaa Kankaistenjärven vedet. Järvi on 5,8 kilometriä pitkä ja 1,2 kilometriä leveä. Siinä on ainakin neljä saarta, jotka ovat Eevansaari, Puketti, Saunasaari ja Tuomarinsaari, joista kahdella viimeisellä on rakennuksia. Loput kaksi saarta ovat rannanläheisiä luotomaisia saaria. Järven rantaviivan pituus on 17,5 kilometriä. Järven länsirannat kuuluvat Hämeenlinnan keskustaajamaan. Itärannoille ei ole rakennettu kovinkaan paljon kiinteistöitä. Siellä maisemaa hallitsee golfkenttien viheriöt ja runsas vapaa-ajan asuntojen rivistö. Kaakkoispäässä sijaitsee Vanajanlinna ja eräs tanssilava.


title: Katumajärvi (Hämeenlinna, Vanaja)

text: Katumajärven rannalla sijaitsee Mantereenlinna, vanha linnavuori, joka kuuluu osana Hämeen linnavuoriketjuun. Vuorella voi edelleen nähdä jäänteitä valleista ja hakulien kiviperustuksista. Mantereenlinnalta on näkö- ja siis merkinantoyhteys viereisille Aulangon ja Hakoisten linnavuorille.


title: Katumajärvi (Hämeenlinna, Vanaja)

text: Vuoden 1855−1856 Kalmbergin kartastossa järvi on piirretty karttaan melko samanlaisen kuin se on nykyäänkin. Yksi saari nykyisen Katuman kohdalla on nykyään niemenä, mikä viittaa järven vedenpinnan alenemiseen. Kyseistä niemeä kutsuttiin vuoden 1961 peruskartassa edelleen Lammassaareksi.


title: Katumajärvi (Hämeenlinna, Vanaja)

text: Vuoden 1961 peruskartassa järven pohjoispään ympäristö oli peltovaltaista seutua. Katumajärven länsirannalla sijaitseva Katumajärven lähiö rakennettiin valtaosin 1970- ja 80-luvuilla. Poikkeuksen tekee yksi kivitalo, joka on rakennettu jo 1950-luvulla. Myöhemmin järven ranta-alueille on rakentunut lisää asuinalueita, kuten Idänpää ja Katinen. Vuoden 1976 kartassa länsipuolen pellot eivät olleet enää viljelyssä ja siitä alkaen taajama-alue on siellä lähestynyt rantaa. Suurin järveä koskettanut muutos olivat tehtaiden ilmaantuminen järven eteläpuolelle.


title: D (ohjelmointikieli)

text: D on Walter Brightin kehittämä moniparadigmainen oliopohjainen imperatiivinen ohjelmointikieli. Se on kehitetty C/C++:n pohjalta ja siinä on uudistettu monia C++:n ominaisuuksia. Lisäksi hyödyllisiksi havaittuja ominaisuuksia on lainattu muista kielistä.


title: D (ohjelmointikieli)

text: D:n suunnittelussa on otettu huomioon C++:n käytössä vuosien aikana kertyneitä kokemuksia. D käyttää monia C++:n konsepteja ja laajentaa toiminnallisuutta toteuttamalla kielen tasolla tuottavuutta lisääviä ominaisuuksia, joita ovat esimerkiksi sopimuspohjainen ohjelmointi, yksikkötestaus, aidot ohjelmamoduulit, roskienkeruu, ensimmäisen luokan oliot, kehittyneet taulukko- ja assosiatiivinen taulukko-tietotyypit, sisäluokat ja -funktiot, sulkeumat ja uudelleen suunniteltu geneerinen ohjelmointi. D mahdollistaa C++:n lailla matalan tason ohjelmoinnin, jossa apuna voidaan käyttää kääntäjän assembleria. C++:n moniperintä on korvattu tavallisella yksinkertaisella perinnällä, rajapinnoilla ja mixineillä. D:n esittelyt, lauseet ja lausekkeet muistuttavat läheisesti C++:n vastaavia.


title: D (ohjelmointikieli)

text: D tukee täydellisesti C-kielen ABI-rajapintaa (Application Binary Interface) sekä C:n tietotyyppejä ja mahdollistaa näin suoran pääsyn C-kieliseen ohjelmakoodiin ja kirjastoihin. C:n standardikirjasto on osa standardia D-kieltä. Koska D ei vielä ole standardoitu, tarkoitetaan tällä Digital Marsin referenssi-implementaatiota ja -spesifikaatiota.


title: D (ohjelmointikieli)

text: C++:n ABI ei ole tuettu, mutta D-kielestä voidaan kutsua C-kielen ABI:n kautta C++-koodia, joka on kääritty C-kielisiin funktioihin. D kuitenkin tukee täysin C++-kielistä COM (Component Object Model) koodia.


title: D (ohjelmointikieli)

text: Nykyiset D:n toteutukset kääntävät ohjelmat suoraan natiivikoodiksi. Tällä hetkellä merkittävimmät kääntäjät D:lle ovat Digital Marsin DMD sekä vapaa GDC.


title: D (ohjelmointikieli)

text: DMD:n etuosa (selaaja, jäsennin) on julkaistu GNU GPL:n ja Artistic License:n alla. Toteutuksen tekijänoikeudet omistaa pääosin Digital Mars, muilta osin koodi on joko public domainia tai muun yhteensopivan vapaan lisenssin alla. Kääntäjä perustuu viralliseen D-spesifikaatioon, mutta on suljettua lähdekoodia ja tukee ainoastaan Windows- ja Linux/x86-alustoja.


title: D (ohjelmointikieli)

text: Toinen merkittävä D-kääntäjä, GDC, yhdistää DMD:n etuosan GCC:tä käyttävään takaosaan. GDC toimii teoriassa kaikilla alustoilla, joilla GCC:kin, ja on lisäksi julkaistu vapaan GNU GPL -lisenssin alla. GDC on käytännön syistä ajoittain spesifikaation osalta jäljessä virallista kääntäjää. Linux-jakeluista ainakin Debian, Gentoo ja Ubuntu tarjoavat kääntäjää paketinhallintansa kautta. Kääntäjä on mahdollista asentaa myös dsss-järjestelmän kautta. DSSS on esimerkiksi CPAN ja RubyGems -järjestelmiä vastaava asennustyökalu D-kielelle.


title: D (ohjelmointikieli)

text: D on yhä aktiivisen kehitystyön alla ja sen kääntäjistä julkaistaan säännöllisesti uusia versioita. Kääntäjän 1.0-haaraan ilmestyy lähinnä bugikorjauksia, mutta 2.0-haaraan myös epävakaita uusia toimintoja. Ehkä merkittävin muutos 2.0-versiossa on C++-kielen const-järjestelmän vastine. D 2.0 sisältänee ilmestyessään myös monia muita uusia ominaisuuksia, kuten aidot sulkeumat, paremman muistimallin monisäikeiselle ohjelmoinnille, suurehkon päivityksen standardikirjastoon ja monia pienempiä korjauksia.


title: D (ohjelmointikieli)

text:
Tämä esimerkki kirjoittaa ruudulle sanat "Hei maailma!" ja sen jälkeen komentorivin argumentit.
Jokaisen D-ohjelman suorittaminen alkaa main funktiosta, ja args
on merkkijonojen taulukko, jossa komentorivin argumentit ovat. Argumentit ovat valinnaisia.
Merkkijonoa kuvataan D:ssä tyypillä string. D 1.x:ssä string on alias merkkijonojen taulukolle(char[]), mutta 2.x estää merkkijonon muokkaamisen. Useiden merkkijonojen taulukko on vastaavasti string[].


title: D (ohjelmointikieli)

text: foreach-lauseella voidaan käydä läpi mikä tahansa kokoelma. Vakiotietotyypit tarjoavat oletustoiminnallisuuden, mutta iterointi voidaan tarvittaessa erikoistaa määritellyissä luokissa. Lause päättelee indeksin ja arvon tyypit automaattisesti, mutta ne voidaan myös ilmoittaa.


title: D (ohjelmointikieli)

text: Esimerkki havainnollistaa hajautustaulujen käyttöä monimutkaisen tietorakenteen rakentamisessa.


title: D (ohjelmointikieli)

text: Esimerkki näyttää, miten D mahdollistaa koodin suorittamisen käännösaikana.


title: Rälssitila

text: Rälssitilalla oli maaveron maksusta ikuisiksi ajoiksi vapautettu maatila. Sana "rälssi" juontaa juurensa ruotsinkieliseen "frälse"-sanaan, joka tarkoittaa juuri vapaata ja verosta vapautettua.


title: Rälssitila

text: Suomen alueelle syntyivät ensimmäiset rälssitilat 1200-luvulla, kun Alsnön säännöllä ryhdyttiin suomaan verovapauksia kuninkaalle suoritettavaa ratsupalvelua vastaan.


title: Rälssitila

text: Keskiajan lopulla tilanne kuitenkin muuttui ja verovapaus säilyi tilalla, vaikka ratsupalvelusta ei enää suoritettukaan. Rälssitilan keskus oli asuinkartano, jota kutsuttiin säteriksi. Myöhemmin rälssivapauden piiriin koettiin kuuluviksi alle peninkulman matkan päässä säteristä sijaitsevat saman omistajan maatilat, joita kutsutaan yleisesti rajapiiritiloiksi.


title: Rälssitila

text: Rälssitiloja saivat Ruotsissa ja siihen kuuluneessa Suomessa alkujaan omistaa vain aateliset, vuodesta 1723 lähtien lisäksi papit ja porvarit.


title: Rälssitila

text: Vuonna 1789 säädetty yhdistys- ja vakuuskirja vahvisti, että rälssitilaa ei voitu muuttaa verotilaksi eikä päinvastoin.. Samalla myönnettiin talonpojillekin oikeus ostaa verovapaita rälssitiloja, jotka pysyivät rälssitiloina riippumatta siitä, kuka ne omisti. Säteritiloja saivat kuitenkin edelleen omistaa vain aateliset.


title: Rälssitila

text: Yhdistys ja vakuuskirja pysyi Suomen suuriruhtinaskunnassa voimassa vuoden 1809 jälkeenkin. Aateliston yksinoikeus säteritilojen omistamiseen kumottiin vuonna 1864.


title: Rälssitila

text: Rälssitilojen verovapaus menetti Suomessa merkityksensä vuonna 1925, kun vanhat maaverot lakkautettiin.. Ne pysyivät kuitenkin maakirjaan rälssitiloiksi merkittyinä tämän jälkeenkin, ja maanjakoja koskevassa lainsäädännössä oli niitä koskevia erikoismääräyksiä. Vasta vuonna 1951 säädetyllä lailla kaikki erot poistettiin ja rälssitilat muutettiin lopullisesti tavallisiksi perintötiloiksi.


title: Kivennapa

text: Kivennapa () on entinen Suomen kunta Karjalankannaksella Neuvostoliitolle 1944 luovutetulla alueella. Kivennapa sijaitsi vain 60 km:n päässä Pietarista Venäjän vastaisella rajalla. Se oli suurin Kannaksen rajakunnista, ja sillä oli myös pisin yhtenäinen raja Neuvostoliiton kanssa, 54 km. Kivennavan naapureina olivat etelässä Terijoki ja Uusikirkko, lännessä Kanneljärvi, pohjoisessa Muolaa ja Valkjärvi sekä koillisessa Rautu.


title: Kivennapa

text: Kivennavan pinta-ala oli 633 km², asukkaita 10 000. Viipuri–Pietari-maantie kulki pitäjän halki.


title: Kivennapa

text: Nykyisin Kivennavan kirkonkylän nimi on venäjäksi Pervomaiskoje, ja se on Leningradin alueen Viipurin piirin Pervomaiskojen eli Kivennavan maalaiskunnan keskus, jonka rajat kuitenkin poikkeavat suuresti Suomen aikaisen Kivennavan kunnan rajoista. Entisen Kivennavan Raivolan kylä puolestaan on nykyisen Roštšinon eli Raivolan kaupunkikunnan keskustaajama.


title: Kivennapa

text: Itsenäiseksi seurakunnaksi Kivennapa muodostui vuonna 1352 Hanttula-nimisenä. Ensimmäisen kerran Kivennapa mainitaan asiakirjoissa vuonna 1445 ja merkinnee etuvarustusta (saks. Kivenibbe). Kivennavalla siirryttiin kunnallishallintoon vuonna 1871. Vuonna 1911 Kivennavan Suomenlahteen rajoittuvasta eteläosasta muodostettiin Terijoen kunta. Valtio pidätti metsistä huomattavan osan ns. kruununpuistoiksi. Kivennavan metsistä erotettiin valtion metsiksi 10 000 hehtaaria eli 21 % koko pitäjän metsävaroista.


title: Kivennapa

text: Elokuussa 1911 keisari Nikolai II antoi lakiehdotuksen Kivennavan ja Uudenkirkon kuntien liittämisestä Pietarin kuvernementtiin. Yhdenä perusteluna asialle oli Kivennavan kuntaan vielä silloin kuuluneen Terijoen huvilayhdyskunnan runsas venäläisväestö. Ehdotus annettiin myös Suomen eduskunnan hyväksyttäväksi, mutta sai Suomessa osakseen ankaraa vastustusta ja jäi toteuttamatta. Suomen itsenäistymisen jälkeen vuonna 1920 Tarton rauhassa vahvistettiin vanha suuriruhtinaskunnan raja Suomen ja Neuvosto-Venäjän väliseksi rajaksi, ja näin ollen myös Kivennapa jäi Suomelle.


title: Kivennapa

text: Maataloudesta sai toimeentulonsa 85 % väestöstä. Viimeisinä vuosina erikoistuttiin perunan ja sokerijuurikkaan sopimusviljelyyn. Pitäjässä oli mylly ja sahalaitoksia monissa kylissä, samoin pienteollisuutta ja monipuolista palvelutoimintaa. Raivolan kotelotehtaissa tehtiin lähes kaikki Suomen savukerasiat. Raivolassa oli myös oma sähkölaitos.


title: Kivennapa

text: Kivennavan kylistä on heraldikko Martti Mikkolainen tehnyt maailmanhistorian ainoan kylävaakunasarjan.


title: Kivennapa

text: Kivennavan väestöä sijoitettiin jatkosodan jälkeen seuraaville paikkakunnille: Eräjärvi, Hauho, Jämsä, Kangasala, Kuhmalahti, Lammi, Luopioinen, Längelmäki, Padasjoki, Pälkäne, Sahalahti ja Tuulos.


title: Kivennapa

text: Ahjärvi, Hartonen, Hiirelä, Holttila, Ikola, Jalkala, Joutselkä, Jäppinen, Kanala, Karvala, Kaukolempiälä, Kauksamo, Kekrola, Kivennavan kirkonkylä, Kontu, Korpikylä, Kotselkä, Lavola, Liikola, Lintula, Lipola, Miettilä, Multala, Mustapohja, Pamppala, Patrikki, Pihlainen, Polviselkä, Raivola, Rantakylä, Rasala, Riihisyrjä, Riihiö, Rontu, Räikylä, Saarenmaa, Seppälä, Siiranmäki, Soppikylä, Suurselkälä (Suurselkä), Tammiselkä, Tirttula, Tonteri, Uupune, Vaittila, Vanhakylä, Vehmainen, Voipiala, Vuottaa, Ylentelä.


title: Kivennapa

text: Lukuvuonna 1937–1938 kunta oli jaettu 18 koulupiiriin.


title: Kivennapa

text: Tunnettuja kivennapalaisia ovat tulenkantajina tunnetut runoilija Ilmari Pimiä ja kirjailija Olavi Paavolainen sekä ruotsiksi kirjoittanut Raivolan kylän kuuluisa asukas Edith Södergran. Kotiseutuneuvos Uljas Kiuru on syntynyt Kivennavan Karvalassa.


title: Erkki Aurejärvi

text: Erkki Ilmari Aurejärvi (s. 8. joulukuuta 1941 Helsinki) on suomalainen siviilioikeuden emeritusprofesori.


title: Erkki Aurejärvi

text: Aurejärvi valmistui ylioppilaaksi vuonna 1960, oikeustieteen kandidaatiksi vuonna 1966 ja lisensiaatiksi vuonna 1969. Tohtoriksi hän väitteli vuonna 1976 Helsingin yliopistosta. Aurejärvi sai varatuomarin arvon vuonna 1983. Hän työskenteli lakimiehenä Eero Apajalahden asianajotoimistossa 1966–1968, Helsingin yliopiston assistenttina 1968–1982, apulaisprofessorina 1982–1983 ja professorina 1983–2006. Aurejärven tuotanto kohdistuu erityisesti luotto- ja sopimusoikeuteen sekä tupakkateollisuuteen.


title: Erkki Aurejärvi

text: Aurejärvi tuli tunnetuksi niin sanotuissa tupakkaoikeudenkäynneissä. Hän edusti Pentti Ahon tupakkaoikeudenkäynnissä vuonna 1992 kuollutta päämiestään näissä oikeudenkäynneissä vuosina 1988–2001, jolloin korkein oikeus hylkäsi kanteen äänin 4–1. Perusteena prosessiin Aurejärvellä oli, että tupakkateollisuus on järjestelmällisesti salannut tietoja tupakan vaaroista ja peittänyt niitä markkinoinnilla. Niin sanottu kevytsavukeoikeudenkäynti päättyi sopimukseen sen jälkeen, kun käräjä- ja hovioikeus olivat hylänneet Arajärven edustamien naisten kanteet, joissa he olivat vaatineet korvauksia.


title: Erkki Aurejärvi

text: Kokoomusta, aiemmin vihreitä, edustava Aurejärvi oli Helsingin kaupunginvaltuuston jäsen vuosina 1993–2008. Hän toimi Stadion-säätiön hallituksen puheenjohtajana vuosina 1993–2009 ja edustajiston puheenjohtajana 2009–2013.


title: Liliales

text: Liliales eli liljamaiset kasvit on yksisirkkaisten kasvien lahko, jonka noin 1 500 lajista useimmat ovat monivuotisia ruohoja, jotkut myös köynnöksiä tai pensaita. Monet lajit varastoivat ravintoa sipuliin tai maavarteen. Corsiaceae-heimon kasvit ovat loiskasveja.


title: Liliales

text: Suuret heimot (yli sata lajia) ovat joko levinneet ainoastaan pohjoiselle pallonpuoliskolle tai niiden levinneisyys on painottunut sinne. Pienet heimot (korkeintaan kymmenen lajia) taas ovat levinneet ainoastaan eteläiselle pallonpuoliskolle, joskus pelkästään Australiaan tai Etelä-Amerikkaan.


title: Liliales

text: Kuten muillakin ruohoilla, on lahkosta tehty vain vähän fossiililöytöjä. Eoseeniltä tunnetaan useita lajeja, kuten "Petermanniopsis anglesaensis" ja "Smilax" ja mioseenilta "Ripogonum scandens". Ryhmä kehittyi ilmeisesti alaliitukaudella yli 100 miljoonaa vuotta sitten ja alkoi monimuotoistua eri heimoiksi 82–48 miljoonaa vuotta sitten.


title: Liliales

text: Nykyisen luokittelun (APG II -luokittelu) mukaan lahkoon Liliales kuuluu yksitoista heimoa; aiemmin siihen katsottiin kuuluvan useita muitakin heimoja, jotka nykyisin on sijoitettu omiin lahkoihinsa Dioscoreales ja Asparagales. Lisäksi liljakasvien heimosta on sijoitettu joitakin sukuja muihin heimoihin.


title: Liliales

text: Lahkossa on 11 heimoa, joista lilja- ja sudenmarjakasveja kasvaa myös Suomessa.


title: Ruben Oskar Auervaara

text: Ruben Oskar Auervaara (vuoteen 1935 Jansson, 1952–1959 "Risto Oskari Karnas", vuodesta 1959 "Erik Kristian Jansson"; 4. syyskuuta 1906 Turku – 26. toukokuuta 1964 Helsinki) oli paljon julkisuutta saanut suomalainen huijari ja varas. Hän tuli kuuluisaksi petkuttamalla rahaa lehti-ilmoitusten kautta tapaamiltaan naisilta, joiden kanssa teeskenteli olevansa menossa naimisiin. Hänen sukunimensä on sittemmin muodostunut suomen kielessä petollista hurmuria tarkoittavaksi käsitteeksi.


title: Ruben Oskar Auervaara

text: Auervaara vietti elämästään yhteensä 26 vuotta eri vankiloissa.


title: Ruben Oskar Auervaara

text: Turkulaisen Ruben Oskar Janssonin vanhemmat olivat Rettigin tehtaiden varastomestari ja huoltomies Johannes Jansson sekä Anna Karlsson. Nuoruudessaan hän toimi pikkolona Hotelli Phoenixissa. Kansakoulun jälkeen hänet laitettiin pahojen tapojen vuoksi Kotiniemen koulukotiin Vilppulaan, josta hän karkasi useita kertoja. Ajauduttuaan pikkurikolliseksi Jansson oli ensimmäisen kerran vankilassa jo 16-vuotiaana. Vuonna 1935 hän muutti sukunimensä Janssonista Auervaaraksi ja aloitti uransa naisten huijaajana. Huijatessaan hän käytti myös monia muita tekaistuja nimiä. Hän oli vankilassa monia kertoja, yhteensä 26 vuotta.


title: Ruben Oskar Auervaara

text: Auervaara etsi uhreikseen naisia lehti-ilmoituksilla ja pyrki varastamaan heiltä kaiken mahdollisen. Tehokeinona kontakteja luodessaan hän käytti lavastettuja valokuvia. Auervaara kuvautti itsensä esimerkiksi lentäjän univormussa, jonkun sivullisen auton edessä, jota väitti omakseen, tai hotellin pianon ääressä, jolloin hotellin salin nurkkaus ja piano olivat kuvattu hänen väittämänsä mukaan hänen omistamassaan kartanossa. Hänet tuomittiin noin 20 naisen petkuttamisesta. Auervaara valitsi lehti-ilmoituksiin vastanneista naisista uhreikseen ne, jotka olivat rikkaimpia ja vaikuttivat helpoiten petettäviltä. Uhreista monet olivat akateemisesti koulutettuja. Tapauksiin liittyvät oikeudenkäynnit herättivät suurta huomiota 1940- ja 1950-luvun lehdistössä.


title: Ruben Oskar Auervaara

text: Unto Parvilahti kertoo kirjassaan "Berijan tarhat" tavanneensa Auervaaran Katajanokan vankilassa syksyllä 1944. Parvilahden mukaan Auervaara oli ”pienikokoinen, jokseenkin mitättömän näköinen mies”, joten ”ulkonäön perusteella oli vaikea uskoa hänen naismaailmassa saavuttamaansa menestystä”. Samalla Auervaara oli Parvilahden mukaan kuitenkin ”ehtymättömän hyväntuulinen ja sanavalmis”. Hän kertoo tehneensä Auervaaran kohdalla ainoan poikkeuksen tavoistaan: koska hänellä, toisin kuin muilla vangeilla, oli sellissään kirjoituskone, häntä pyydettiin usein kirjoittamaan muille vangeille hakemuksia ja muita papereita, mihin hän ei suostunut. Auervaaran puolustuskirjelmän hän kuitenkin – kertomansa mukaan uteliaisuuttaan – suostui kirjoittamaan puhtaaksi: häntä kiinnosti, miten tuo kuuluisa hurmuri aikoi puolustautua. Parvilahti piti kirjelmän sisällön visusti omana tietonaan, mutta kertoo ällistelleensä, miten alkeellinen käsiala ja oikeinkirjoitustaito Auervaaralla oli, vaikka mies oli tehnyt valloituksensa kirjeenvaihdolla. Vastapalvelukseksi kirjoitustyöstä Auervaara siivosi Parvilahden sellin ja antoi hänelle sikareita ja kukkavihkoja. Niitä hän Parvilahden mukaan sai pettämiltään naisilta, jotka ”eivät voineet hurmaajaansa unohtaa – naisen rakkaushan on anteeksiantamista!”


title: Ruben Oskar Auervaara

text: Auervaarasta tuli todellinen kuuluisuus tammikuussa 1945, jolloin rikospoliisi julkaisi suurimmissa päivälehdissä hänen kuvansa ja ilmoituksen, jossa huijausten uhreja pyydettiin ilmoittautumaan. Myöhemmin samana vuonna oikeuslääkäri diagnosoi Auervaaran psykopaatiksi. Auervaara oli taitava näyttelijä, mutta hänellä oli heikko itsehillintä ja psykopaattina hän oli tunne-elämältään kehittymätön. Vapaana ollessaan hän vietti paljon aikaa saaristossa.


title: Ruben Oskar Auervaara

text: Ollessaan matkalla mielentilatutkimukseen Auervaara karkasi Ruotsiin, jossa jatkoi huijauksiaan. Hän jäi pian uudelleen kiinni ja joutui vankilaan, josta yritti huonolla menestyksellä karata kolmesti. Suoritettuaan rangaistuksensa hänet luovutettiin Suomeen, jossa hän joutui istumaan kesken jääneen tuomionsa. Hän muutti sittemmin nimensä ja julkaisi 1953 muistelmakirjan "Nainen oli kohtaloni". Auervaara – nyt nimeltään Karnas – jatkoi yhä huijauksiaan ja sai syytteen myös kuolemantuottamuksesta erään uhrin tehtyä itsemurhan. Vuonna 1956 hänet tuomittiin vaarallisena rikoksenuusijana pakkolaitokseen, mutta tuomio tuli vain petoksen yrityksestä. Itsemurhaan johtanut tapaus katsottiin rikoshistorian tutkija Timo Kauton mukaan oikeudessa kuitenkin sen verran raskauttavaksi seikaksi, että Auervaara joutui kärsimään tuomionsa eristyksessä. Oikeus piti Auervaaraa yksityiselle turvallisuudelle vaarallisena henkilönä.


title: Ruben Oskar Auervaara

text: Vapauduttuaan 1959 hän otti takaisin alkuperäisen sukunimensä Jansson ja meni viimein oikeasti naimisiin. Vaikka Auervaara yrittikin tässä vaiheessa ilmeisesti tosissaan muuttaa tapansa, keväällä 1964 hänet pidätettiin jälleen avioliittohuijauksesta. Auervaara löytyi 27. toukokuuta 1964 Helsingin rikospoliisin pidätyssellistä hirttäytyneenä. Hänen uskottiin hirttäytyneen, koska hän pelkäsi joutuvansa taas vankilaan. Jotkut ovat sitä mieltä, että Auervaaralle katkeroituneet hämärämiehet tappoivat hänet ja lavastivat kuoleman itsemurhaksi.


title: Ruben Oskar Auervaara

text: Lehdistössä ”auervaara” on muodostunut termiksi, joita käytetään toisinaan esimerkiksi sellaisten rikostapausten yhteydessä, joissa naisia huijataan avioliittolupauksin. Siitä on myös johdettu sana "auervaarailu", vanhahtava termi naisten huijaamiselle.


title: Ruben Oskar Auervaara

text: Auervaaraa on pidetty esikuvana Mika Waltarin kirjoittamalle näytelmälle "Gabriel, tule takaisin" (1945), joka kertoo ikäneitojen rahoja jahtaavasta huijarista. Näytelmän kirjoitusaikoihin Auervaara oli kuitenkin vielä melko tuntematon. Toisaalta muistelmateoksessaan "Nainen oli kohtaloni" Auervaara pitää itse itseään Waltarin näytelmän Gabrielin esikuvana. Auervaara vieläpä kiistää olleensa niin sydämetön, kuin mitä Waltari antaa hänestä ymmärtää.


title: Ruben Oskar Auervaara

text: Veikko Lavi on säveltänyt, sanoittanut ja levyttänyt aiheesta kappaleen ”Gabriel”. Auervaara joutui irvailun kohteeksi myös monissa Reino Helismaan kupleteissa. Lisäksi Saukin suomennoksessa Ruotsin euroviisusta ”Kevätauer” ("Sol och vår") voidaan eräs säe kuulla joko "kun kevätauer vaarat tuo" tai "kun kevät Auervaarat tuo".


title: Untamalan arkeologinen opastuskeskus

text: Untamalan arkeologinen opastuskeskus oli Laitilan kaupungissa Untamalassa toimiva arkeologinen opastuskeskus, joka esitteli yleisölle arkeologien työtä ja Lounais-Suomen esihistoriaa. Opastuskeskus sijaitsee vanhaan kivinavettaan remointoiduissa tiloissa mäellä, jolla sijaitsee roomalaisen rautakauden kalmisto. Keskus suljettiin säästötoimenpiteiden vuoksi vuonna 2010.


title: Piia Pantsu

text: Piia Anneli Pantsu (s. 29. maaliskuuta 1971 Varkaus) on suomalainen kenttä- ja esteratsastaja.


title: Piia Pantsu

text: Piia Pantsu aloitti ratsastamisen kahdeksanvuotiaana ja pääsi ratsastuskoululla kenttäratsastuksesta innostuneen Erja Saartian valmennukseen.


title: Piia Pantsu

text: Pantsu valmistui ratsastuksenopettajaksi Ypäjältä vuonna 1992 ja ratsastuksen ammattivalmentajaksi Ruotsissa vuonna 1996. Lisäksi Pantsu on opiskellut Lundin yliopistossa urheilupsykologiaa. Pantsun kotiseura on Kotkan ratsastajat ry.


title: Piia Pantsu

text: Vuonna 1993 hän siirtyi Ruotsiin ja on asunut siellä siitä lähtien. Pantsu sijoittui vuonna 1994 MM-kilpailussa viidenneksi pienikokoisella Cyna-tammallaan , jota kanssakilpailijat aluksi luulivat maskottihevoseksi, ja on siitä lähtien menestynyt useilla eri hevosilla (Cyna, Uppercut ja Ypäjä Karuso) niin EM- kuin MM-tasollakin. Pantsun tähän mennessä korkein saavutus on vuoden 2002 MM-kisoissa Espanjassa hevosella Ypäjä Karuso saatu pronssimitali.


title: Piia Pantsu

text: Olympialaisten suhteen Pantsulla on ollut epäonnea, eikä hän esimerkiksi päässyt lähtemään Ateenan olympialaisiin 2004 hevosen loukkaannuttua viime hetkellä . Myös vuoden 2006 MM-kilpailu Aachenissa keskeytyi hänen osaltaan, kun Ypäjä Karuso kolhi jalkaansa esteeseen kestävyyskokeen aikana.


title: Piia Pantsu

text: Pantsu valmentautuu, kouluttaa nuoria hevosia ja valmentaa ratsukoita Flyingessa, Ruotsissa ja toimii myös Suomen nuorten kenttäratsastajien maajoukkuevalmentajana. Kenttäratsastuksen lisäksi hän kilpailee menestyksekkäästi myös esteratsastuksessa muun muassa hevosella Oazis , jolla Pantsu voitti Finnderbyn vuonna 2005. Pantsun muihin hevosiin lukeutuu Ypajä Kolombia , jolla hän voitti Mannerheim-kenttäratsastuskilpailun Ypäjällä 2005.


title: Piia Pantsu

text: Pantsun arvokisaratsu oli vuoden 2007 loppuun asti 1993 syntynyt ruotsinpuoliveriruuna Ypäjä Karuso . Karuso on myös ollut hänen menestyksekkäin hevosensa: se on muun muassa ollut maailman menestynein kenttäratsu lokakuussa 2005 FEI:n rankinglistan mukaan ja elokuussa 2006 kansainvälisen hevosjalostusjärjestön WBFSH:n mukaan . Lisäksi hän kilpailee monilla muilla varsinkin nuorilla hevosilla niin kenttä- kuin esteratsastuksessakin. Pantsu sai vuodelle 2006 opetusministeriön suuren urheilija-apurahan sekä Suomen olympiakomitean valmennustuen. Pantsu päätti kuitenkin jäädä pois Pekingin olympialaisista vuonna 2008 ja panostaa esteratsastukseen.


title: Piia Pantsu

text: Pantsu asuu avoliitossa esteratsastajamiehensä Fredrik Jönssonin kanssa. Heillä on vuonna 2007 syntynyt poika.


title: Piia Pantsu

text: Hevoslehti "Horse & Hound" teki Pantsusta Badmintonin kilpailun sijoituksen jälkeen vuonna 2003 artikkelin, jossa lehti suitsutti Pantsua lentäväksi suomalaiseksi.


title: Piia Pantsu

text: MM-pronssimitalivoiton jälkeen vuonna 2002 Pantsu sai kutsun ja osallistui Linnan juhliin.


title: Piia Pantsu

text: Pantsulla on Pollux-kerhon hevosharrastajille suunnatussa lehdessä oma palsta nimeltä "Piian palsta" ja hän piti myös "Hippos"-lehdessä omaa kolumnia "Piian Päiväkirja" kevääseen 2008. Vuonna 2006 Pantsulta ilmestyi "Hevoselämää"-DVD, joka kertoo Pantsun arkielämästä, hevosista ja valmentamisesta.


title: Piia Pantsu

text: Arvokilpailujen lisäksi Pantsu tuli toiseksi maailman arvostetuimmassa kenttäkilpailussa Badmintonissa vuonna 2003. Pantsu on myös ainoana ratsastajana voittanut kolme kertaa Luhmühlenin kenttäkilpailun.


title: Frans II (Ranska)

text: Frans II (19. tammikuuta, 1544 – 5. joulukuuta, 1560) toimi Ranskan kuninkaana vuosina 1559–1560. Hän oli edellisen kuninkaan Henrik II:n poika. Hän oli naimisissa Skotlannin kuningattaren Maria Stuartin kanssa. Avioliitto oli Henrik II:n järjestämä ja suunnittelema Frans II:n ollessa vasta pikkulapsi, ja se toimeenpantiin Fransin ollessa 14-vuotias. Tarkoituksena oli saattaa Skotlannin ja myöhemmin kenties Englanninkin kruunut Ranskan kuninkaan alaisuuteen. Frans II kuitenkin kuoli jo 16-vuotiaana vaikeaan korvainfektioon. Häntä seurasi hänen veljensä Kaarle IX


title: Turvavyö

text: Turvavyö on autoissa ja monissa muissakin kulkuvälineissä oleva turvavaruste, joka luetaan kuuluvaksi ajoneuvon passiivisiin turvavarusteisiin. Turvavyön on tarkoitus pitää matkustaja paikoillaan ajoneuvon istuimessa korkeissa kiihtyvyyksissä, joita tavataan yleisesti jo taajamanopeuksilla sattuvissa kolareissa. Vyöttämätön matkustaja saattaa kolarissa sinkoutua tuulilasin läpi tai osua auton rakenteisiin vakavin seurauksin. Turvavyön käyttäminen vähentää kuoleman tai loukkaantumisen riskiä merkittävästi. Turvavyön käyttäminen takapenkillä on aivan yhtä tärkeää kuin etupenkilläkin. Vyön käyttäjillä vakavat loukkaantumiset taajamanopeuksissa ovat harvinaisia. Maantienopeuksissa vyön käyttö ei enää yksin pelasta, vaan siinä punnitaan auton koko turvallisuusvarustus. Turvavöiden käyttämättömyys näkyy suoraan lisääntyneenä liikennekuolemien määränä.


title: Turvavyö

text: Turvavyön rulla lukittuu, jos sitä repäistään nopeasti, ja turvavyössä saattaa olla onnettomuustilanteessa laukeava kiristin, joka kiristää matkustajan istuimeen. Kiristin voi toimia yhdessä turvatyynyn kanssa, ja tämän vuoksi ajoneuvon turvalaitteita ei saa itse muunnella, huijata tai ottaa pois käytöstä. Niiden muuntelu on myös laissa säädetty rangaistavaksi. Ihmisen, kuten kaiken muunkin massa vastustaa nopeuden muutosta ja pyrkii säilyttämään liiketilansa, joten kolarihetkellä vyöttämätön ihminen pyrkii jatkamaan omaa liikettään ajoneuvon kolaria edeltävällä nopeudella. Kolarissa hetkelliset kiihtyvyydet saattavat nousta hyvin korkeiksi, jolloin ihminen ei pysty pitämään itseänsä istuimella omin voimin. Jo 30 km/h nopeudesta tapahtuva äkillinen pysähdys vastaa iskultaan pudotusta neljän metrin korkeudelta kovaan katuun, ja siinä tapahtuva negatiivinen kiihtyvyys on useita kertoja suurempi kuin esimerkiksi äkkijarrutuksessa.


title: Turvavyö

text: Yleisin käytettävä turvavyömalli on kolmipistevyö, jossa vyö on kiinnitetty kolmesta eri pisteestä ajoneuvoon. Vanhemmista ajoneuvoista saattaa löytyä kaksipistevöitä, ja kilpa-autoissa käytetään myös nelipistevöitä. Kaksipistevyö on osoittautunut huonoksi, koska se kulkee vain vyötärön yli jättäen ylävartalon suojaamatta. Vielä 2000-luvun alkupuolelle asti monissa automalleissa oli takaistuimen keskipaikalla kaksipisteturvavyö. Kolmipisteturvavyö tuli sittemmin pakolliseksi kaikilla istumapaikoilla.


title: Turvavyö

text: Kolmipistevyö tarjoaa parempaa tukevuutta V-muotoisella kiinnitysjärjestelmällä, ja se on helppo asentaa auton rakenteisiin. Nelipistevyö antaa kolmipistevyötä paremman tukevuuden X-muotoisella tuennallaan etenkin auton ympäripyörähdyksessä ja estää paremmin vyön ali liukumista, mutta ongelmana on nelipistevyön neljännen tukipisteen löytäminen tavallisesta autosta.


title: Turvavyö

text: Euroopan liikenneturvallisuusneuvoston ETSC:n mukaan turvavyö oli pelastanut 50-vuotisen historiansa aikana yli miljoonan ihmisen hengen kolareissa vuoteen 2009 mennessä. Turvavyö on edelleen tärkein yksittäinen turvavaruste, eivätkä esimerkiksi turvatyynyt pysty korvaamaan sitä, vaan ne toimivat oikein vain turvavyön kanssa. Turvavyön käytöstä muistuttava SBR-järjestelmä ("seat belt reminders") on havaittu tehokkaaksi keinoksi kannustaa ihmisiä kiinnittämään turvavyönsä.


title: Turvavyö

text: George Cayley keksi turvavyön 1800-luvulla. Niitä käytettiin ensimmäisen kerran ilma-aluksessa vuonna 1913, ja ne yleistyivät 1930-luvulla. Autoihin turvavyöt tulivat 1950-luvun lopussa, vakiovarusteena ensimmäisenä Saab GT750 -malliin, ja ne yleistyivät 1960-luvulla. Volvolla työskennellyt entinen ilmailuinsinööri Nils Bohlin keksi kolmipistevyön, jonka Volvo patentoi ja otti käyttöön vuonna 1959 mallissaan PV544. Bohlin oli työskennellyt heittoistuimien parissa ja ymmärsi hyvin, miten korkea kiihtyvyys vaikuttaa ihmiskehoon.


title: Turvavyö

text: Suomessa turvavöitä kokeiltiin aluksi kilpa-autoissa 1950-luvun alkuvuosina. Ilmavoimilta ostetuista lentokoneiden syöksyvöistä otettiin soljet ja hihnana käytettiin muun muassa arkunkantohihnaa. Vuoden 1954 Jyväskylän Suurajoista saatujen myönteisten kokemusten perusteella Autourheilun Kansallinen Kilpailulautakunta (AKK) määräsi turvavyöt pakollisiksi Suomessa ajettavien rallien pikataipaleilla.


title: Turvavyö

text: Suomessa perustettiin silloisen Tapaturmantorjunta ry:n liikennejaoksen (Talja, myöhemmin Liikenneturva) aloitteesta vuonna 1960 erityinen turvavyötoimikunta kehittämään autoihin soveltuvia turvavöitä ja niille asetettavia vaatimuksia. Toimikuntaan kutsuttiin Valtion teknillisen tutkimuskeskuksen, kulkulaitosten ja yleisten töiden ministeriön, Suomen Autoklubin sekä tie- ja vesirakennushallituksen edustajat. Vuonna 1971 turvavyötoimikunnan tehtävät siirtyivät Autorekisterikeskukselle. Talja ja Liikenneturva kampanjoivat vuosien ajan yhdessä Autoklubin, sittemmin Autoliiton kanssa turvavöiden käytön lisäämiseksi. Turvavöiden säätämistä pakollisiksi vastustettiin kuitenkin niin voimakkasti, että asiasta tuohtunut silloinen liikenneministeri Pekka Tarjanne nimitti eduskunnassa kyseistä lakia vastustaneita kansanedustajia "tappajiksi".


title: Turvavyö

text: Turvavyöpakko tuli Suomessa voimaan vaiheittain. Vuoden 1971 alusta kaikkiin uusiin henkilöautoihin oli asennettava turvavyöt etuistuimille. Vuonna 1975 käyttö säädettiin pakolliseksi henkilöauton etuistuimilla, mutta käyttämättä jättäminen tuli rangaistavaksi vasta 1983. Marraskuun alusta 1987 turvavyöpakko tuli myös henkilöautojen takaistuimille ja 1994 taksien takaistuimille. Vuoden 2006 EU-tason turvavyödirektiivi toi turvavyön käyttövelvollisuuden koskemaan kaikkia autoja.


title: Turvavyö

text:
Suomessa turvavyön käyttö on pakollista henkilö-, paketti-, kuorma- ja linja-autoissa kuljettavan matkan pituudesta riippumatta aina, mikäli sellainen on autoon asennettu. Lisäksi korilla varustetussa kolmi- tai nelipyörässä tulee käyttää turvavyötä.
Poikkeuksen turvavyön käyttöön tekevät lääkärin toteaman sairauden perusteella vapautetut henkilöt. Tätä koskeva lääkärintodistus, johon on merkittävä sen voimassaoloaika, on pidettävä ajon aikana mukana ja se on vaadittaessa esitettävä poliisille. Lisäksi on olemassa eräitä työtehtävistä johtuvia vapautuksia, kuten lyhytkestoinen jakelu- ja keräilyliikenne. Tällöin kerrallaan ajettava matka saa olla enintään sata metriä ja turvavyöstä on oltava huomattavaa haittaa. Turvavyön käyttövelvollisuus ei koske myöskään ajoneuvon tarkastusta suorittavaa katsastus- tai poliisiviranomaista.


title: Turvavyö

text: Liikenneonnettomuuksien tutkijalautakunnan tekemän arvion mukaan turvavyön käyttäminen voisi pelastaa vuosittain 50 suomalaisen hengen ja lisäksi kaksi kolmesta onnettomuudessa vammautuneesta olisi voinut selvitä lievemmin vammoin. Siksi turvavöiden käytön puolesta käydään paljon liikenneturvallisuuskampanjointia ja poliisi valvoo sitä. Turvavyön käyttämättömyydestä rangaistaan pääasiassa 35 euron suuruisella rikesakolla. Auton kuljettaja ja matkustajat vastaavat kukin erikseen turvavyön käytön laiminlyönnin seurauksista.


title: Turvavyö

text: Vuonna 2008 tehdyn turvavöiden käyttötutkimuksen mukaan Suomessa turvavöitä käytti taajamassa etupenkillä istuvista 85 prosenttia ja takapenkillä istuvista 82 prosenttia. Taajaman ulkopuolella turvavyötä käytti etuistuimella 92 prosenttia.


title: Kaarle IX (Ranska)

text: Kaarle IX () oli Ranskan kuningas vuosina 1560–1574. Hän oli edellisen kuninkaan Frans II:n veli, ja Henrik II:n ja Katariina de’ Medicin poika. Kaarle IX tuli valtaistuimelle alaikäisenä, ja hänen politiikkansa oli paljolti hänen voimakkaan ja kunnianhimoisen äitinsä ohjaamaa. Kaarle IX:llä oli ongelmia kapinoivien hugenottien ja heidän johtajansa Gaspard de Colignyn kanssa. Tämä johti Katariina de Medicin ja vaikutusvaltaisen "Guise-suvun" masinoimaan hugenottien joukkomurhaan, ns. pärttylinyön verilöylyyn, jossa Coligny ja tuhansia muita surmattiin. Kaarle IX kuoli 1574, ja häntä seurasi hänen veljensä Henrik III.


title: Glam rock

text: Glam rock on rockmusiikin tyylisuunta, joka nousi suosioon 1970-luvun alussa. Glam rockin tunnistettavimmat piirteet liittyvät musiikin esittäjien ulkonäköön. Esiintyjät suosivat huomiota herättävää ja usein androgyynistä pukeutumista. Glam rockin olemukseen kuuluvat myös melodramaattisuus, ironia ja identiteeteillä leikittely. Englannin sanasta "glamour" johdettu glam-käsite viittaa rockmusiikin loistokkuuden, eleganssin ja esteettisyyden korostamiseen. Glam saattaa sisältää yhtä lailla makaabereja ja dekadentteja kuin elämänmyönteisiä ja iloisia piirteitä. Usein glam rockissa on mukana runsas annos campia. Musiikillisesti glam-yhtyeet ovat edustaneet monia eri tyylejä aina purkkapopista punk rockiin ja hard rockiin.


title: Glam rock

text: Glam rockin edelläkävijäksi on joskus mainittu The Kinks, joka omaksui jo 1960-luvun puolivälissä imagoonsa vaikutteita homoseksuaalisesta alakulttuurista. Varsinaisesti glam rock syntyi 1970-luvun alussa. Tyylisuunnan kehittäjänä pidetään usein brittiläistä Marc Bolania. Muita tämän ajan arvostettuja glam rock -esiintyjiä olivat esimerkiksi David Bowie ja Lou Reed sekä sellaiset yhtyeet kuin Sweet, Mott the Hoople ja Slade. Parodisemmalla otteella glamia edusti myös yhdysvaltalainen New York Dolls. Glam-yhtyeiden musiikki kallistui usein protopunkin, heavy metalin tai hard rockin suuntaan. Varsinaisista hard rock -yhtyeistä glam-vaikutteita omaksuivat muun muassa camp-henkinen Queen ja sarjakuvamainen Kiss. Unohtaa ei sovi myöskään kauhuromanttiseen glamiin jo 1960-luvulla suuntautunutta Alice Cooperia, jota pidetään ensimmäisenä yhdysvaltalaisena glam rock -artistina, sekä yhtenä tyylilajin tunnetuimmista edelläkävijöistä. Muun muassa David Bowie muutti tyylinsä normaalin näköisestä folk-laulajasta meikkiä käyttäväksi ja androgyyniksi glam rock -artistiksi Alice Cooperin innoittamana. Bowien Ziggy Stardust -hahmoa syytettiin 1970-luvulla jopa kopioksi Alice Cooperista.


title: Glam rock

text: Vaikka glam rock korosti pintaa ja ulkoista eleganssia, se ei välttämättä ollut sisällötöntä musiikkia. Monet 1970-luvun alkupuolen arvostetuimmista rocklevyistä ovat glam-yhtyeiden ja -artistien tekemiä. 1970-luvun lopulla punk- ja goottityylit kehittyivät glam-tyylin pohjalta.


title: Glam rock

text: 1980-luvulla glam rock tuli uudestaan muotiin glam metalin muodossa. Sitä edustivat muun muassa Whitesnake, Mötley Crue, Poison, Def Leppard ja Ratt. Tätä 1980-luvun glam-tyyliä, jossa oli myös punk-vaikutteita, on kutsuttu myös sleaze-tyyliksi tai glam and sleazeksi. Suomalainen Hanoi Rocks oli yksi tärkeimmistä vaikuttajista 1980-luvun glam metalin synnyssä.


title: Glam rock

text: Suomalaisia glam/sleaze-tyyliä 2000-luvulla edustaneita yhtyeitä ovat muun muassa Negative, Private Line, Jann Wilde, Naked ja Reckless Love.


title: Ostoskeskus

text: Ostoskeskus on kauppojen keskittymä, jossa kaikki kaupat ovat lähellä toisiaan. Ostoskeskuksessa on yleensä alle 15 liikettä. Ostoskeskuksiksi kutsutaan etupäässä 1960–1980-luvuilla rakennettuja, yhdessä kerroksessa olevia keskittymiä etenkin tuohon aikaan rakennetuissa lähiöissä. Monikerroksista ja kokoluokkaa suurempaa kutsutaan yleensä kauppakeskukseksi. Kauppakeskukset edellyttävät suurempia liikennemääriä riittävien asiakasmäärien varmistamiseksi, ja sijaitsevat siten parempien liikenneyhteyksien varrella. Ostoskeskus eroaa myös ostoskaduista, joissa liikkeet ovat yleisessä käytössä olevan kadun molemmin puolin.


title: Blue Brain

text: Blue Brain on vuonna 2005 alkanut sveitsiläisen yliopiston École polytechnique fédérale de Lausannen ja IBM:n yhteishanke, jonka päämäärä on mallintaa ihmisaivot tietokoneella.


title: Käenpesä

text: Käenpesä oli alun perin MTV3-kanavalla esitetty, helsinkiläisen kimppakämpän elämää kuvannut draama-komediasarja. Sarjassa oli pääjuoni, joka kehittyi jaksojen aikana, mutta silti jokainen sarjan jaksoista oli oma tarinansa. Erityisesti sarjan alussa kuvattiin Jussi Venäläisen ja Kaisa Hämäläisen suhdetta. Muita sarjassa kuvattuja aiheita oli mm. Traianin ja Kaisan salasuhde, jonka seurauksena Kaisa tuli raskaaksi.


title: Käenpesä

text: Käenpesä kuvattiin Helsingin Konalassa 15. syyskuuta 2003 – 13. toukokuuta 2005.


title: Käenpesä

text: Sarjan tunnusmusiikkina käytettiin Freemanin esittämää klassikkoa ”Kaksi lensi yli käenpesän”.


title: Käenpesä

text: Kaisa Hämäläisen elämä muuttuu täysin, kun hänen isänsä kuolee, poikaystävänsä jättää ja työpaikka vakinaistuu. Jussi Venäläinen puolestaan mokaa täysin jääkiekko-ottelussaan. Kohtalo ajaa Kaisan ja Jussin samalle risteilylle, jossa Kaisa horjahtaa laidan yli ja Jussi syöksyy häntä pelastamaan. He lupaavat toisilleen, että he alkavat elää sellaista elämää, kuin itse haluavat. Jussi purkaa kihlauksensa ja muuttaa Kaisan luokse asumaan ja ostaa samalle toisen puoliskon Kaisan upeasta asunnosta. Rahahuolien vuoksi pariskunnan täytyy kuitenkin ottaa alivuokralaisia: serbialaisen psykiatrin ja Jussin ystävän Traianin, Kaisan ystävän Pirjon ja Peten. Pian Käenpesään muuttaa myös 25-vuotias tyttö Julia, joka paljastuu myöhemmin vain 17-vuotiaaksi. Kimppakämpässä eläminen tuottaa Kaisalle suuria vaikeuksia. Seinän toisella puolella asuu utelias rouva Elina Perä.


title: Käenpesä

text: Käenpesää esitettiin maanantaidraamana (yksittäisiä poikkeuksia ja kesätaukoja lukuun ottamatta) joka maanantai kello 20. MTV3-kanava aloitti 23. kesäkuuta 2008 sarjan uusinnat alusta alkaen siten, että joka arkipäivä esitettiin yksi jakso kello 18–19. Uusintoja esitettiin elokuun loppuun saakka, kunnes kanava palasi normaali ohjelmistoonsa kesätauolta. Uusinnat jatkuivat kesällä 2009, joilloin uusintoja esitettiin jokaisena arkiaamuna kello 10.10 alkaen.


title: Käenpesä

text: Liv-kanava alkoi esittää "Käenpesää" 26. marraskuuta 2012 alkaen. Jaksoja esitettiin maanantaista torstaihin kello 20.00. Viikolla esitetyt jaksot esitettiin vielä uusintana lauantaina ja sunnuntaina kello 19–21. Uusintakierros päättyi 12. kesäkuuta 2013.


title: Käenpesä

text: Aleksi Bardy, Pekko Pesonen, John Lundsten, Johanna Sinisalo, Sirpa Hyttinen, Kaisa Pylkkänen, Petja Peltomaa, Minna Mirha, Hanna Tiusanen, Miira Karhula, Risto Karhula, Antero Arjatsalo, Vesa Virtanen, Petri Repo, Eeva Tikka, Susanna Laaksonen, Outi Ikonen, Juuso Kalliala, Mikko Pöllä, Katja Jönsas, Vilja Roihu ja Tia Jaakkola.


title: Käenpesä

text: JP Siili, Toni Laine, Elina Kivihalme, Matti Kinnunen, Maarit Lalli, Joona Tena, Lenka Hellstedt, Taavi Vartia ja Aleksi Mäkelä.


title: Psykedeelinen rock

text: Psykedeelinen rock on 1960-luvun puolivälin jälkeen syntynyt psykedeliakulttuurinen rockmusiikin tyyli, jossa tavoiteltiin tietoisesti uudenlaisia psykedeelisiä eli ”tajuntaa laajentavia” säveliä ja mielikuvia. Sen tuleminen ajoittui hippiliikkeen leviämisen yhteyteen. Tyylisuunnan uranuurtajina voidaan mainita The Beatles, The Doors, The Byrds, The Yardbirds, Pink Floyd sekä The Mothers of Invention. Lukuisat yhtyeet Englannissa ja Yhdysvalloissa seurasivat esimerkkiä ja levyttivät psykedeelistä rockia. Tyylisuunnan suosion huippu kääntyi laskuun vuoden 1968 aikana. Se hiipui lähes kokonaan 1970-luvulle tultaessa, mutta ehti vaikuttaa muun muassa heavy metalin ja progressiivisen rockin syntyyn. 1980-luvun alusta lähtien psykedeelinen rock on ajoittain tullut uudelleen muotiin.


title: Psykedeelinen rock

text:
Psykedeelinen rock ei ole kovin selvästi määriteltävä tyylilaji, mutta 1960-luvulla sen tyypillisiä piirteitä olivat muun muassaPsykedeelisessä rockissa oli usein mukana myös muille 1960-luvun popmusiikin suuntauksille tyypillisiä aineksia, kuten folk rockista muistuttavaa moniäänistä laulantaa. Toisinaan keskeisessä osassa olivat myös Hammond-urut tai erilaiset efektilaitteet, kuten kitaran wah-wah-pedaali.
1970-luvulta lähtien on alettu puhua space rockista, mikä kuvaa paremmin psykedeelisen rockin nykytilaa. Sen tyypillisiä edustajia ovat muun muassa Hawkwind, Ozric Tentacles, Gong, Hidria Spacefolk, Porcupine Tree ja Kingston Wall. Nykyään sen tunnusmerkeiksi voisi lukea seuraavia piirteitä:Psykedeelinen rock liitetään usein hippikulttuuriin. Tämä ei tarkoita, että artistit itse olisivat välttämättä olleet hippejä tai pitäneet itseään sellaisina. Myös esimerkiksi folkmusiikki oli hyvin tärkeä, mahdollisesti psykedeelistä rockia tärkeämpi musiikintyyli hippien keskuudessa. Huumeet liittyvät psykedeeliseen rockiin tajunnan laajentamisen ajatuksen kautta, mutta niiden osuutta on helppo liioitella eivätkä ne ole mitenkään välttämättömiä itse musiikin tekemisen tai esittämisen kannalta. Monet yhtyeet alkoivat levyttää psykedeelista rockia alan uranuurtajien vanavedessä vailla omakohtaisia huumekokeiluja. Tämä musiikkityyli tunnetaan myös acid rockin nimellä.


title: Psykedeelinen rock

text: Vuonna 1963 newyorkilainen folkmuusikko Peter Stampfel kertoi olleensa ensimmäinen lauluntekijä, joka käytti musiikkikappaleessa sanaa ”psykedelia”. Laulu oli nimeltään ”Hesitation Blues”. Vuotta myöhemmin Bob Dylan sanoitti kappaleen ”Mr. Tambourine Man”, jonka sisältö yhdistettiin huumausaineiden käyttöön. Varhaisen psykedeelisen popmusiikin edelläkävijöinä Brittein saarilla voidaan mainita The Beatles, jonka vuonna 1965 joulukuussa ilmestyneellä Rubber Soul -albumilla oleva ”Norwegian Wood” ennakoi tulevien vuosien hippien elämänfilosofiaa. Soittimien joukkoon lisätty sitar täydensi vaikutelmaa.


title: Psykedeelinen rock

text: Keväällä 1966 yhdysvaltalaisen The Byrds -yhtyeen huumausaineiden käyttöön yhdistetty kappale ”Eight Miles High” joutui sisältönsä vuoksi soittokieltoon monilla radioasemilla.. Brittiläisen The Yardbirdsin vuoden 1966 singlet ”Shapes of Things”, ”Over, Under, Sideways, Down” ja ”Happenings Ten Years Time Ago” voidaan luokitella myös psykedeelisen rockin varhaisiin kappaleisiin. The Rolling Stonesin singlemenestykset ”19th Nervous Breakdown” ja ”Paint It, Black” hyödynsivät samaa tyylisuuntaa. Samana vuonna julkaistulla The Beatlesin Revolver-albumilla oli vallalla selvästi havaittava psykedeelinen tyyli. Tästä hyvänä esimerkkinä John Lennonin ideoima levyn päätöskappale ”Tomorrow Never Knows”, jonka sisältämät monenmoiset ääniefektit saatiin aikaan Abbey Roadin studioiden uudella teknisellä kalustolla. Kappaleen alku oli suora lainaus Timothy Learyn kirjasta "Psychedelic Experience": ”"Epäilyksen hetkellä sulje mielesi, rentoudu ja anna virran viedä."”


title: Psykedeelinen rock

text: Psykedeelisten soundien tavoittelu saattoi parhaimmillaan viedä määrättömästi aikaa ja rahaa. Yhdysvaltalaisen Beach Boysin miljoonia kappaleita myynyt single ”Good Vibrations” kärsi valmistumisvaikeuksia lähes puolen vuoden ajan, kun yhtyeen nokkamies Brian Wilson valmisteli levytystä neljässä eri studiossa. Nerouden ja hulluuden välimaastoissa samoillut Wilson saattoi ahdistuneimpina hetkinään laittaa hyllytettäväksi koko työlään projektin. Lopulta levy julkaistiin lokakuussa 1966. Kaikkiaan 50 000 dollaria maksanut levytys oli täynnä erilaisia soittimia kuten harppu, sello, klarinetti ja fuzz-basso sekä kauhuelokuvissa käytetty Theremin, jolla saatiin aikaan vaikuttavia tehosteita. Lopputulos vakuutti myös kuuntelijat. Singleä myytiin maailmalla miljoonia kappaleita ja musiikkikriitikoiden valintoihin perustuva verkkosivusto Acclaimed Music on nostanut ”Good Vibrationsin” maailman kolmanneksi parhaaksi pop-lauluksi.


title: Psykedeelinen rock

text: Beatlesin ja Beach Boysin lauluilla oli vahva vaikutus seuraavien vuosien lukuisiin musiikillisiin kokeiluihin. Uudenlainen tapa käsitellä ääntä nykyaikaisissa levytysstudioissa mahdollisti sen, että pop-yhtyeet pääsivät toteuttamaan musiikillisia visioitaan. Yhdysvalloissa psykedeelisen rockin kehto vuosina 1966–1968 oli San Francisco ja varsinkin Haight-Ashburyn lähiympäristö, joka tunnetaan Yhdysvaltain hippiliikkeen keskuksena. Seutu oli jo vuosikausia toiminut erilaisten taiteilijakommuunien ja alakulttuurien keskeisenä paikkana. Huumeiden helppo saatavuus, lisääntynyt poliittinen levottomuus ja taustalla vaaninut Vietnamin sota olivat tuoneet jo aiemmin muualta tulleita nuoria San Franciscon Hight Ashburyyn. Vaikka LSD:n käyttö kiellettiin vuonna 1966 Kalifornian osavaltion alueella, ei kieltolailla ollut suurtakaan merkitystä. Markkinoille työntyvät halvemmat amfetamiinin johdannaiset syrjäyttivät LSD:n.


title: Psykedeelinen rock

text: Tammikuussa 1967 San Franciscossa Golden Gaten sillan viereisessä puistossa pidettiin Human-Be-In-nimellä tunnettu ulkoilmakonsertti. Myös ”Heimojen kokoontumiseksi” kutsuttu musiikkitapahtuma veti paikalle joidenkin arvioiden mukaan 30 000 nuorta. Konsertissa ilmaiset huumenäytteet kiersivät kädestä toiseen. Paikalla esiintyivät muun muassa Jefferson Airplane ja Grateful Dead, joista tuli psykedeelisen rockin keulakuvia.


title: Psykedeelinen rock

text: Euroopassa psykedeelisen rockin keskuspaikaksi tuli Lontoo. Alexandra Palacessa huhtikuussa 1967 järjestetty 14-tuntinen ”Technicolour Dream” -tilaisuus oli Englannissa tapahtuneen psykedeelisen liikkeen suurin voimannäyttö. Suureen ruusuikkunaan heijastetut moniväriset psykedeeliset kuviot loivat aikakauteen sopivan surrealistisen tunnelman. Tilaisuuden yhteydessä 40 yhtyettä esitti kokeellista materiaaliaan. Pink Floydin ohella laajempaan julkisuuteen nousivat uusina musiikintekijöinä The Crazy World of Arthur Brown, The Move, Soft Machine ja Tomorrow. Tapahtuma keräsi 10 000 kuulijaa.


title: Psykedeelinen rock

text: Human-Be-In-tapahtuman ja Technicolour Dreamin myötävaikutuksella psykedeelinen rock nousi suureen kukoistukseen kesän 1967 aikana. Monet lajityypin merkittävimmät albumit kuten Pink Floydin "The Piper at the Gates of Dawn", The Doorsin "debyyttialbumi", Creamin Disraeli Gears ja Jefferson Airplanen "Surrealistic Pillow" syntyivät kyseisenä vuonna. Beatlesilla tämän aikakauden ylistetty saavutus oli albumi "Sgt. Pepper’s Lonely Hearts Club Band", jonka ilmestyminen kesällä 1967 oli merkittävä tapaus koko popmusiikin historiassa. Vaikka levy ei sisältänyt kovinkaan montaa psykedeelisen rockin tunnuspiirteet täyttävää laulua, on sitä yleisesti pidetty tämän tyylisuunnan edustajana. Aiemmin samana vuonna julkaistu single ”Strawberry Fields Forever”, joka oli alusta loppuun John Lennonin käsialaa, täytti sen sijaan kaikki psykedeelisen suuntauksen kriteerit. Saman lajin merkittäviin kappaleisiin lukeutuu myös Jimi Hendrixin single ”Purple Haze”, jonka Q Magazine -lehti valitsi vuonna 2005 maailman parhaaksi kitarakappaleeksi. Sama lehti listasi Hendrixin vuonna 1968 julkaistun LP-levyn "Electric Ladylandin" niin ikään ykköseksi psykedeelisten albumien sarjassa.


title: Psykedeelinen rock

text: Kansainväliseen suosio saavutti myös Jefferson Airplanen. Päävokalistin Grace Slickin energinen tulkinta teki ”rakkauden kesänä” 1967 singlestä ”Somebody To Love” tunnetun ympäri maailmaa. Yhtyeen toinen single ”White Rabbit” yhdisti huumeet lastenkirjaan "Liisan seikkailut ihmemaassa". Sanoitus herätti keskustelua, ja kappale samaistettiin myöhemmin huumekulttuuriin. The Doors räjäytti itsensä musiikkikansan tietoisuuteen kesällä 1967 kappaleellaan Light My Fire. Levytys nousi viikkokausiksi Billboardin listan myydyimmäksi singleksi ja teki vokalisti Jim Morrisonista nopeasti kansainvälisesti suositun. Monet brittiläiset tulokkaat kuten The Move ja Traffic, nousivat psykedeelisen aallon harjalla suoraan huipulle. Moven debyyttisingle "Night of Fear" kapusi brittilistoilla toiseksi ja Trafficin ”Hole in my Shoe” valtasi saman paikan myöhemmin samana vuonna. Psykedeelisen rockin eräänä taidonnäytteenä voidaan pitää myös Small Facesin menestyneintä singleä ”Itchycoo Park”, joka toi mukanaan myöhemmin monilla levyillä käytetyt tuulitunneliefektit.


title: Psykedeelinen rock

text: Aikakauden erään suosikin, The Whon, kuuluisin psykedeelinen laulu oli ”I Can See for Miles” albumilta "Who Sell Out". Kappale julkaistiin singlenä, joka menestyi hyvin ympäri maailmaa. Samalta albumilta löytyi myös toinen vahva psykedeelinen esitys ”Armenia City in the Sky”, jonka tarjoama tuokiokuva johdatti kuulijansa fantasioiden metropoliin. Useita vuosikymmeniä kestäneen uran luonut Status Quo nousi suosioon psykedeelisellä laulullaan ”Pictures of Matchstick Men”. Jopa Tamla Motownin levymerkin mustat artistit tekivät psykedeelisiä levytyksiä. Näistä tunnetuimpia oli Diana Ross and The Supremesin esittämä ”Reflections”, jonka menestys oli maailmanlaajuinen.


title: Psykedeelinen rock

text: Psykedeelinen vallankumous veti mukanaan myös The Animals -yhtyeen Eric Burdonin, Small Facesin, Pretty Thingsin ja The Zombiesin. Yksittäisistä kappaleista maininnan arvoinen on Eric Burdonin laulama, sodan mielettömyyttä kuvaava kappale ”Sky Pilot”, jossa säkkipilli-orkesteri yhtyy sotimista ja lentokoneiden ääniä jäljittelevien efektien muodostamaan äänimaailmaan.


title: Psykedeelinen rock

text: Osa niin vanhoista kuin uusistakin yhtyeistä luopui tästä tyylilajista nopeasti, sillä kaikkien kohdalla levytykset eivät olleet odotusten mukaisia. Eräs tällainen on The Rolling Stonesin joulukuussa 1967 ilmestynyt albumi Their Satanic Majesties Request, joka ei saanut kiitosta sen enempää yleisöltä, kriitikoilta kuin yhtyeen omilta jäseniltäkään. Jälkeenpäin yhtyeen päävokalisti Mick Jagger myönsi, että heillä oli levyä tehdessään käytössään liikaa aikaa ja liian paljon huumeita.


title: Psykedeelinen rock

text: Monet yhtyeet tekivät vain yhden suuren psykedeelisen hitin. Ohiolainen Lemon Pipers kävi Yhdysvaltain ykkösenä singlellään ”Green Tambourine”. Kappale itsessään muistutti psykedeelisesti viimeisteltyä purukumipoppia, ja yhtyeen suosio jäi lyhytaikaiseksi. Samoin kävi Strawberry Alarm Clockille, jonka ainoaksi hitiksi jäi heidän miljoonamyyntiin yltänyt psykedeelinen debyyttisinglensä ”Incense and Peppermints”. Chicagossa perustettu Amboy Dukes, johtomiehenään Ted Nugent, yhdisti psykedeelisiin kokeiluihinsa kitarariffin televisiosarjasta "Bonanza" ja nousi 1968 menestykseen kappaleella ”Journey To the Center of the Mind”.


title: Psykedeelinen rock

text: Hippikulttuurin ja sen mukana tulleen psykedelian voimakas kaupallistuminen toi mukanaan lieveilmiöitä, joista alkoi nopeasti muodostua yhä suurempaa haittaa. Kovemmat huumeet, kuten amfetamiini, ja lisääntynyt väkivalta rockkonserteissa olivat osaltaan vaikuttamassa siihen, että hippiliike alkoi osoittaa hiipumisen merkkejä varsinkin kotimaassaan Yhdysvalloissa vuoden 1967 lopulla. San Franciscon Haight-Ashburyn kaltaisten kokoontumispaikkojen nuoriso hajaantui suuremman osan palatessa takaisin kotiin.


title: Psykedeelinen rock

text: Musiikkibisneksen käyttämä tapa repiä psykedeliasta irti kaikki mahdollinen kääntyi nopeasti alkuperäisideaa vastaan. Koko psykedeelinen aikakausi alkoi asteittain vajota menneisyyteen vuoden 1968 aikana. Rolling Stones palasi juurilleen yksinkertaisemman rockin pariin ja teki singlen ”Jumpin’ Jack Flash”. The Moody Bluesin, Procol Harumin ja Deep Purplen kaltaiset yhtyeet keskittyivät progressiivisen rockin tekemiseen. Psykedeelisen musiikin suosion sammuminen näkyi vuoden 1968 jälkimmäisellä puoliskolla lajin singlehittien puuttumisena listoilta. Harvat poikkeukset, joihin lukeutuivat Donovanin esittämä mystinen ”Hurdy Gurdy Man” ja The Crazy World of Arthur Brownin raivoisa ”Fire”, rakensivat siltoja tulevaisuuden musiikkiin. "Hurdy Gurdy Man" -albumin sessioon osallistuneet Jimmy Page ja John Paul Jones perustivat Led Zeppelinin. Brownin menestyskappale ja hänen lavashow'nsa visuaalisuus jättivät puolestaan jälkeensä vaikutteita, joita myöhemmin nähtiin muun muassa Alice Cooperin esiintymisessä.


title: Psykedeelinen rock

text: Psykedeelinen aikakauden on katsottu päättyneen vuonna 1969 järjestettyihin Woodstockin musiikkifestivaaleihin. Lajin uranuurtajina toimineet artistit ja yhtyeet olivat joko palanneet juurilleen tai omaksuneet jonkin toisen musiikillisen tyylikeinon ilmaistakseen itseään. Tosin psykedeelinen musiikki ei kuollut kokonaan, vaan jatkoi pienessä mittakaavassa kulkuaan seuraaville vuosikymmenille.


title: Psykedeelinen rock

text: Psykedeelinen rock muodostaa populaarimusiikin historiassa linkin blues-rockin ja heavy metalin ja progressiivisen rockin välille. Heavyn pioneerit, kuten Black Sabbath, jatkoivat raskaan kitaravetoisen musiikin kehittelyä siitä mihin psykedeelinen rock jäi. Joissakin psykedeelisen rockin kappaleissa voi jo kuulla heavy metalia ennakoivia piirteitä. Samoin progressiivinen rock oli ilmiönä suoraa jatkoa psykedeelisen rockin kokeellisille kappaleille. Sellaisten albumien kuin Beach Boysin "Pet Sounds", Frank Zappan ja The Mothers of Inventionin "Freak Out!" ja Beatlesin "Sgt. Pepper’s Lonely Hearts Club Band" katsotaan avanneen portit kokeelliselle lähestymistavalle, johon progressiivinen rock perustui.


title: Psykedeelinen rock

text: Yksi havainnollistava esimerkki psykedeelisen rockin vaikutuksesta on esimerkiksi Jimi Hendrixin levy "Electric Ladyland" (1968), jolta löytyvistä kappaleista ”Voodoo Child (Slight Return)” enteilee selvästi myöhempää heviä ja 14 minuuttia pitkä ”1983 (A Merman Should I Turn to Be)” edustaa jo sitä, mitä pian alettiin kutsua progressiiviseksi rockiksi.


title: Psykedeelinen rock

text: Vahvoja psykedeelisen rockin sävyjä voidaan löytää myös 1970-luvun alussa Return to Foreverin tai The Mahavishnu Orchestran kaltaisten jazz-rock-fuusioyhtyeiden levyiltä.


title: Psykedeelinen rock

text: Psykedeeliset piirteet palasivat rockmusiikkiin 1980-luvun alussa, jolloin eräät uuden aallon rockyhtyeet alkoivat soveltaa niitä musiikissaan. Yhdysvaltalaisen vaihtoehtorockin piirissä, erityisesti Los Angelesissa, kehittyi uuspsykedeelisen rockin suuntaus, joka tunnetaan nimellä ”Paisley Underground”. 1990-luvulla psykedeelisen rockin perintöä kierrätettiin muun muassa grungessa, brittipopissa ja trip hop -musiikissa. Kula Shakerin ja Ozric Tentaclesin kaltaisten 1990-luvun psykedeelisten rockyhtyeiden musiikki ei tietenkään tyyliltään ollut aivan samanlaista kuin 1960-luvulla, mutta sen kantava ajatus oli pitkälti yhtenevä 1960-luvun psykedeelisen rockin kanssa. Suomessa muun muassa yhtye Kingston Wall otti paljon vaikutteita psykedeelisestä rockista ja varsinkin Jimi Hendrixiltä.


title: Psykedeelinen rock

text:
Brittiläisten levykeräilijöiden laatimaan listaan sadasta merkittävämmästä psykedeelisestä levytyksestä mahtuu julkaisuja, jotka eivät ilmestyessään saavuttaneet suosiota, mutta ovat vuosikymmenien aikana päätyneet klassikoiksi. Eräs esimerkki on The Smoke -yhtyeen ”My Friend Jack”.
"Picture yourself in a boat on a river, With tangerine trees and marmalade skies. Somebody calls you, you answer quite slowly, A girl with kaleidoscope eyes. Cellophane flowers of yellow and green, Towering over your head. Look for the girl with the sun in her eyes, And she’s gone. Lucy in the Sky with Diamonds."
- John Lennon (The Beatles) kappaleessa ”Lucy in the Sky with Diamonds”


title: Psykedeelinen rock

text:
"Have you ever been to Electric Ladyland? The magic carpet waits for you, so don’t you be late. I wanna show you the different emotions, I wanna run to the sounds and motions. Electric woman waits for you and me. So it’s time we take a ride, we can cast all of your hang-ups over the seaside while we fly right over the love filled sea. Look up ahead, I see the loveland, soon you’ll understand."
-Jimi Hendrix kappaleessa ”Have you ever been”


title: Finntroll

text: Finntroll on suomalainen folk metal -yhtye. Yhtye kutsuu musiikkiaan yleensä peikkometalliksi. Finntrollin musiikki yhdistelee metallia ja suomalaista humppaa. Yhtyeen kappaleiden sanoitusten teemat liittyivät ensimmäisillä levyillä peikkoihin ja kristittyihin, uudemmat levyt käsittelevät enemmänkin shamanistisia aiheita. Yhtyeen laulukieli on ruotsi, koska yhtyeen ensimmäinen solisti oli suomenruotsalainen. Yhtyeen perustajajäsenet ovat myös todenneet ruotsin kielen kuulostavan "peikkomaisemmalta".


title: Finntroll

text: Varsinainen Finntroll-kokoonpano syntyi vasta maaliskuussa 1997, kun Teemu soitti ystävälleen Jan "Katla" Jämsenille tiedustellakseen haluaisiko hän laulaa Finntrollissa. Jämsen suostui ja Raimoranta sekä Jämsen menivät eräänä viinanhuuruisena iltana Raimorannan kotiin ja alkoivat soittaa humppaa. Vuotta myöhemmin Finntroll teki varsinaisen ensimmäisen demonsa "Rivfaderin", jonka seurauksena Spinefarm Records kiinnostui yhtyeestä. Tämän jälkeen yhtyeeseen liittyivät Samuli "Skrymer" Ponsimaa (kitara), Henri "Trollhorn" Sorvali (koskettimet), Samu "Beast Dominator" Ruotsalainen (rummut) sekä Sami "Tundra" Uusitalo (basso). Pian Finntroll teki musiikkivideon kappaleesta ”Bastuvisan”, joka on kuvattu Helsingin saunakeskuksessa.


title: Finntroll

text: Finntrollin debyyttialbumi kantaa nimeä "Midnattens Widunder" ja se julkaistiin vuonna 1999. Heidän seuraava julkaisunsa "Jaktens Tid" (2001) toi yhtyeelle myös ulkomaisia kuulijoita, ja oli musiikillisesti iso askel eteenpäin. Levy nousi Suomen albumilistalle sijalle 20. Samana vuonna Finntroll teki kaksi videota Jaktens Tidin kappaleista "Jaktens Tid" ja "Skogens Hämnd", joista ensin mainittu on kuvattu eräällä Finntrollin Amsterdamin livekeikalla ja toinen eräässä Keski-Suomen metsässä.


title: Finntroll

text: Vuonna 2003 Katla joutui hyvästelemään laulajanuransa menettäessään äänensä sairauden takia. Hän oli silti mukana akustisen "jäähyväislevynsä" "Visor om Slutetin" luomisprosessissa, jossa hän ja Tapio Wilska hoitivat lauluosuudet. Juuri ennen levyn julkaisua Finntroll kohtasi toisen onnettomuuden, kun kitaristi Somnium kuoli tapaturmaisesti 16. maaliskuuta 2003 vain 25-vuotiaana pudotessaan päihtyneenä alas Helsingin Pitkäsillalta.


title: Finntroll

text: Finntrollin jäsenille Somniumin kuolema oli musertava ja he harkitsivat jopa yhtyeen lopettamista. He päättivät kuitenkin jatkaa Somniumin muiston vuoksi ja myös hänen vanhempiensa pyynnöstä. Somniumin tilalle valittiin Mikael "Routa" Karlbom.


title: Finntroll

text: Vuonna 2004 Finntroll julkaisi "Trollhammaren"-EP:n ja neljännen studioalbuminsa "Nattföddin". Trollhammaren-kappaleesta tehtiin yhtyeen viides musiikkivideo, jonka on ohjannut yhtyeen kitaristi Mikael Karlbom ja joka on kuvattu Suomenlinnassa. Vuoden 2005 alussa Finntrollin kosketinsoittaja Trollhorn jätti keikkailun, mutta jatkaa muuten yhtyeessä. Koskettimiin on saatu sijaiseksi Imperanon-yhtyeessä soittanut Aleksi Virta, joka nähtiin muun muassa kesän 2005 festivaaleilla. Finntroll on saanut paljon huomiota ulkomailla ja keikkailee erityisesti Keski-Euroopassa. Tammikuussa 2006 yhtyeellä oli kiertue myös Yhdysvalloissa.


title: Finntroll

text: Vuoden 2006 alussa laulaja Tapio Wilska erotettiin yhtyeestä erimielisyyksien takia. Tämän johdosta saman vuoden kevääksi suunniteltu Euroopan kiertue jouduttiin perumaan, kunnes yhtyeeseen löytyisi uusi laulaja. Vuonna 2006 yhtyeen laulajaksi valittiin Mathias Lillmåns, alias Vreth.


title: Finntroll

text: 30. maaliskuuta 2007 Finntroll julkaisi uuden albuminsa "Ur Jordens Djup". Tämä levy toi uuden laulajan myötä Finntrollin soundiin tummempia vivahteita mm. black metalista. Levyä sanoittamassa oli yhtyeen alkuperäinen laulaja Katla. Levy sai enimmäkseen hyvää palautetta faneilta tuodessaan vaihtelua Finntrollin soundiin. Yhtye teki myös uuden musiikkivideon kappaleeseen Nedgång.


title: Finntroll

text: Marraskuussa 2008 Finntrollin levyjä julkaistiin uusintapainoksina. Uudet erät tehtiin levyistä:


title: Finntroll

text: 2009 yhtyeen live-esiintymisiä taltioitiin tulevalle live-DVD:lle.


title: Finntroll

text: Pidettyään myös keikkataukoa keväällä 2009, yhtye sai työstettyä uutta materiaalia. 27. heinäkuuta Finntroll palasikin Sonic Pump -studioille levyttämään uutta, vielä nimeämätöntä, kuudetta albumiaan. Levytyssessioista ilmestyy myös huumoripitoista päiväkirjaa yhtyeen pääasiallisen säveltäjän, Henri Sorvalin kirjoittamana. Levytyksen yhteydessä 16. lokakuuta Finntroll virallisti yhtyeen pitkäaikaisen livesoittajan Aleksi Virran vakituiseksi jäseneksi.


title: Finntroll

text: Albumin masterointi valmistui 27. lokakuuta, ja seuraavana päivänä yhtyeen kotisivulle ilmestyi video, jolla kuullaan mm. uutta materiaalia. Levyn nimi on Nifelvind. Levy julkaistiin Suomessa 17. helmikuuta, Euroopassa 22. helmikuuta ja USA:ssa 3. maaliskuuta 2010. Levy on ensimmäinen yhtyeen toimiessa Century Media Recordsille.


title: Finntroll

text: Levy jatkaa "Ur Jordens Djup"illa alkanutta tummempaa Finntrolin sävyä, jossa korostuvat folk metalin rinnalla black metal -vaikutteet. Albumi sai enimmäkseen myönteistä palautetta mutta "Nifelvindin" ero yhtyeen vanhempaan tuotantoon on puhuttanut joitakin faneja. Nifelvindillä ei kuulla esimerkiksi "En Mäktig Härin" tapaisia folk-vaikutteisia kappaleita, vaan levy on pääosin modernimpi kuin edeltäjänsä. Katla onkin sanonut, että yhtye on etsinyt sanoituksiinsa moderneja vastineita vanhoille taruille ja hahmoille. Yhtyeen imago on myös muuttunut. Jäsenet kuvailevat "Nifelvindillä" esiintyvää Finntrollia pirulliseksi tivoliyhtyeeksi. Levyä onkin arvosteluissa kuvailtu aiempaa kierommaksi ja ovelammaksi.


title: Finntroll

text: 22. maaliskuuta 2013 julkaistiin kuudes albumi, Blodsvept. Kappaleesta Häxbrygd tehtiin musiikkivideo.


title: Finntroll

text: Toukokuussa 2014 bändi ilmoitti Facebook-sivuillansa että heidän pitkäaikainen rumpali Samu Ruotsalainen poistuu Finntrollista. Hänen tilanneen tuli Heikki Saari, joka on soittanut myös mm. Amberian Dawnissa.


title: Finntroll

text:
Vuonna 2014 studioalbumi Nattfödd täytti 10 vuotta ja sen kunniaksi bändi teki kiertueen, jossa he soittivat albumin läpi.
Studioalbumit


title: Finntroll

text: Livealbumit


title: Finntroll

text: EP:t


title: Finntroll

text: Demot


title: Finntroll

text: Musiikkivideot


title: Paavali Jumppanen

text: Antti Paavali Jumppanen (s. 17. heinäkuuta 1974 Espoo) on pianisti ja Maj Lind -pianokilpailun voittaja 1994 sekä Young Concert Artists' International Auditions -kilpailun voittaja New Yorkissa 2000. Hän toimi pianon ja kamarimusiikin lehtorina Espoon musiikkiopistossa vuosina 2003-2012.


title: Paavali Jumppanen

text: Jumppanen opiskeli Sibelius-Akatemiassa ja 1997–2000 Krystian Zimermanin johdolla Baselin musiikkiakatemiassa, jossa suoritti solistidiplomin. Jumppanen esiintyy säännöllisesti soolokonsertein orkestereiden solistina Euroopassa, Pohjois-Amerikassa, Japanissa ja Australiassa. Hän teki ensilevynsä Deutsche Grammophonille vuonna 2005 säveltäjä Pierre Boulezin kutsumana. Jumppasen ja viulisti Corey Cerovsekin levytys Beethovenin sonaateista pianolle ja viululle sai Midem-palkinnon vuoden parhaana kamarimusiikkilevynä 2008. Jumppanen on esittänyt Beethovenin ja Mozartin pianosonaatit useissa konserttisarjoissa Yhdysvalloissa ja Suomessa. Vuonna 2010 "The Boston Globe" valitsi hänen esityksensä Olivier Messiaenin pianosarjasta "20 katsahdusta Jeesus-lapseen" vuoden 10 parhaan konsertin listalle. Jumppanen on tilannut ja kantaesittänyt useita pianosävellyksiä suomalaisilta säveltäjiltä.


title: Paavali Jumppanen

text: Lukuvuonna 2011–12 Jumppanen toimi vierailijana Harvardin yliopiston musiikin laitoksessa. Vuodesta 2015 alkaen Jumppanen on toiminut Piano-Espoo-festivaalin taiteellisena johtajana.


title: Vuoden 2000 kesäolympialaisten mitalitaulukko

text: Vuoden 2000 kesäolympialaisissa oli ohjelmassa 300 kilpailutapahtumaa. Mitalitaulukon ensimmäinen oli Yhdysvallat.


title: Formula 3000

text: Formula 3000 oli formula-autojen luokka, joka perustettiin Formula 2 -luokan tilalle vuonna 1984.


title: Formula 3000

text: Euroopassa F3000 oli vuosina 1984–2004 nuorten kuljettajien paras ponnahduslauta Formula 1 -luokkaan pääsemiseen. F3000-sarja kiersi F1-sarjan kanssa kaikki Euroopan GP-kilpailut, ja näin kuljettajat olivat koko ajan valvovien tallipäälliköiden silmien alla. Useat nuoret kuljettajat nousivat Formula 3000:n kautta F1-talleihin. F3000 alkoi 2000-luvulla hiipua. Viimeisellä kaudella oli vaikeuksia saada riittävästi autoja lähtöruutuihin. Kauden 2004 päätteeksi F3000-sarja lopetettiin, ja tilalle tuli uusi GP2-sarja, joka kiertää pääosan sarjasta F1-sarjan matkassa Euroopan kisoissa.


title: Formula 3000

text: Japanissa F3000-luokassa kilpaillaan Formula Nippon -sarjassa.


title: Formula 3000

text: Yksikään Euroopan Formula 3000 -mestari ei ole voittanut Formula 1 -luokan maailmanmestaruutta. Osakilpailuvoittoja heillä on yhdeksän (Montoya 7, Alesi 1, Panis 1). Sarjan mestareista Jörg Müller, Bruno Junqueira ja Björn Wirdheim eivät nousseet koskaan Formula 1:siin kilpakuljettajaksi.


title: Folk metal

text: Folk metal on metallimusiikin tyylilaji, joka ottaa vaikutteita kansanmusiikista. Folk metal -yhtyeet ovat yleensä peräisin Pohjoismaista, Keski-Euroopasta, Irlannista, Britanniasta ja Venäjältä. Yhtyeet esittävät musiikkiaan pääasiassa nykyaikaisin soittimin. Usein mukaan otetaan myös kansanperinnesoittimia, mutta monet yhtyeet tyytyvät jäljittelemään niiden ääntä kosketinefekteillä ja sampleilla. Ensimmäisenä folk metal -yhtyeenä pidetään yleisesti brittiläistä Skycladia, jolta monet yhtyeet ovat ottaneet mallia.


title: Folk metal

text: Folk metal -laulajien tyylit vaihtelevat Kiukaan melodisesta power metal -henkisestä laulusta ja Korpiklaanin käheistä melodioista Ensiferumin death metal -vaikutteisiin ja Finntrollin black metal -tyyliseen lauluun. Folk metal -yhtyeiden sanoitukset käsittelevät usein pakanuutta, mytologiaa, kansanuskomuksia, kristinuskon saapumista ja vastustamista ja muita näihin teemoihin linkittyviä aiheita.


title: Folk metal

text: Englantilaisen Skyclad-yhtyeen perusti vuonna 1990 laulaja Martin Walkyier, joka oli jättänyt aiemman yhtyeensä Sabbatin. Skyclad aloitti thrash metal -yhtyeenä, mutta käytti sessiomuusikko Mike Evansin soittamaa viulua useissa kappaleissa esikoisalbumillaan "The Wayward Sons of Mother Earth", mitä Eduardo Rivadavia Allmusicista on kuvaillut "kunnianhimoiseksi" ja "uraauurtavaksi". Kappale "The Widdershins Jig" esikoisalbumilta on mainittu "erityisen merkittävänä" ja "yhtenä ensimmäisistä metallin alueella". Kokoaikaisen viulistin liityttyä kokoonpanoon yhtyeen toisen albumin "A Burnt Offering for the Bone Idol" kuvailtiin sisältävän "jo legendaarisen folk-henkisen jig-tyylin" ja "viulunsoiton merkittävämmän osuuden sooloissa ja melodioissa, jotka useimmissa muissa rockbändeissä yhdistettäisiin soolokitaraosuuksiin". Skyclad on siitä pitäen luettu genren alullepanijaksi, Cruachan-yhtyeen Keith Fayn tunnustaessa Skycladin "folk metalin luojiksi".


title: Folk metal

text: Vaikka Martin Walkyier jätti Skycladin vuonna 2001, se on yhä suosittu folk metal -yhtye. Toinen varhainen kansanmusiikkia hyödyntänyt metalliyhtye oli portugalilainen Moonspell. He julkaisivat vuonna 1994 EP-levyn "Under the Moonspell", jolla oli kuultavissa vaikutteita Lähi-idästä. Sittemmin Moonspellista "kehittyi yksi tärkeimmistä esiintyjistä eurooppalaisissa goottimetallipiireissä".


title: Folk metal

text: Suomalainen Amorphis teki avauksen folk metaliin myös vuonna 1994 julkaistulla "Tales from the Thousand Lakes" -albumilla. Yhtye oli perustettu vuonna 1990, ja he olivat julkaisseet esikoislevynsä "The Karelian Isthmus" kaksi vuotta myöhemmin. "Tales from the Thousand Lakes" -albumi sisälsi vaikutteita perinteisestä suomalaisesta kansanmusiikista, jota he olivat yhdistäneet death/doom metalin tyylilajiin. Vaikutteita oli otettu myös yhtyeen kitaristi Esa Holopaisen mukaan etnojazzyhtye Piirpaukkeelta. Albumi oli menestys kriitikoiden ja fanien mielestä, ja "pian sen sisältöä alettiin ylistää läpi koko metalli-undergroundin tunnelmallisen death metalin huippusaavutuksena".


title: Folk metal

text: 1990-luvun puolivälistä eteenpäin folk metalista alkoi syntyä useita paikallisia variaatioita eri maissa.


title: Folk metal

text: Saksalaisyhtye Subway to Sally oli perustettu Potsdamissa vuonna 1990. Skycladin innoittamana he olivat alkaneet esittää hard rockin ja metallin yhdistelmää "rikastettuna keskiaikaisilla melodioilla, joita kappaleisiin sotketaan säkkipillillä, kampiliiralla, luutulla, mandoliinilla, skalmeijalla, viululla ja huilulla" ja yhdistettynä "romanttis-symboliseen saksankieliseen lyriikkaan". Yhtyeen albumeita on sittemmin noussut Saksan levymyyntilistalle, ja sitä on pidetty keskiaikametallin alalajin luojana.


title: Folk metal

text: Keskiaikametalli on lähes yksinomaan saksalainen ilmiö, ja toiset yhtyeet ovat jatkaneet siitä, mistä Subway to Sally aloitti. Vuonna 1996 perustettu berliiniläinen In Extremo on myös saavuttanut listasijoja musiikillaan, jonka osana ovat "keskiaikaistyyliset esiintymisasut ja omituisten, usein käsintehtyjen, soitinten kuten skotlantilaisen säkkipillin häpeilemätön käyttö". Toinen yhtye, joka on saavuttanut listasijoja on baijerilainen Schandmaul. Itseään "nykypäivän trubaduureiksi" kutsuva yhtye käyttää soittiminaan mm. säkkipilliä, posetiivia, skalmeijaa, viulua ja huilua.


title: Folk metal

text: Irlantilaisyhtye Cruachanin oli perustanut vuonna 1992 kitaristi Keith Fay, ja heidän ensimmäinen demonsa tuli julki vuonna 1993. Skycladin ensimmäinen albumi inspiraationaan Fay halusi tehdä musiikkia, jossa yhdistyisivät black metal ja irlantilainen kansanmusiikki. Yhtyeen esikoisalbumi "Tuatha Na Gael" ilmestyi vuonna 1995, ja sittemmin yhtyeen on kuvailtu "menneen pisimmälle kuin kukaan muu pyrkimyksissään" laajentaa folk metalin tyylilajia. Cruachanin luomaa metallimusiikin ja kelttiläisen musiikin yhdistelmää alettiin kutsua kelttimetalliksi.


title: Folk metal

text: Kuten Cruachan, irlantilainen black metal -yhtye Primordial julkaisi demon vuonna 1993, jonka myötä he "huomasivat, että heitä pidettiin kasvavan toisen aallon black metal -liikkeen edelläkävijöinä". Irlantilaisella musiikilla on "suuri rooli" Primordialin tuotannossa, mutta "synkällä ja hienovaraisella" tavalla sointujen ja rytmityksen kautta. Yhtye on sittemmin "vakiinnuttanut asemansa yhtenä uniikeimman kuuloisista yhtyeistä folk/black metalin kentällä". Muita kelttimetalliyhtyeitä ovat mm. Geasa, Waylander ja Mägo de Oz.


title: Folk metal

text: Progressiivisen metallin yhtye Orphaned Land perustettiin vuonna 1991 Israelissa, ja kun heidän ensimmäinen demonsa "The Beloved's Cry" ilmestyi vuonna 1993, se "nostatti heti kohua mediassa" "epätavallisen tyylinsä" vuoksi. Orphaned Land lainaa perinteisestä Lähi-idän kansanmusiikista sekä juutalaisesta runoudesta ja yhdistää näitä elementtejä progressiiviseen death metaliinsa. Heidän tyyliään on alettu kutsua itämaisen metallin nimellä. Orphaned Land julkaisi esikoisalbuminsa "Sahara" vuonna 1994, ja sittemmin yhtyettä on julistettu "yhdeksi ainutkertaisimmista ja uraauurtavimmista metalliyhtyeistä maailmassa".


title: Folk metal

text: Vuonna 1993 Jerusalemissa perustettiin Melechesh-niminen yhtye, jonka on kuvailtu olevan "epäilemättä ensimmäinen avoimen kristinuskon vastainen yhtye yhdessä maailman pyhimmistä kaupungeista". Melechesh esitti vielä ensimmäisellä demollaan "As Jerusalem Burns... Al' Intisar" perinteistä black metalia, mutta Lähi-idän vaikutteet tulivat ensi kertaa mukaan vuonna 1996 julkaistun "The Siege of Lachish" -levyn nimikappaleella. Yhtye on liikkunut musiikissaan death, black ja thrash metalin välimaastossa ja säveltänyt "vaikuttavia, aistikkaasti esitettyjä eepoksia täpötäynnä loistavia riffejä, Lähi-idän melodioita ja karheista keskialan kirkaisuista messuamiseen vaihtelevia lauluosuuksia". Myöhemmin ilmaantui muita itämaisen metallin yhtyeitä kuten vuonna 1998 perustettu Distorted, joka oli ensimmäinen israelilainen metalliyhtye, jolla oli kokoonpanossaan naislaulaja.


title: Folk metal

text: 1990-luvulla folk metalin suosio alkoi kasvaa, ja uusia yhtyeitä perustettiin ympäri maailmaa. Storm oli lyhytikäinen norjalainen yhtye, jonka muodostivat Darkthrone-yhtyeen Fenriz, Satyriconin Satyr ja The 3rd and the Mortalin Kari Rueslåtten. Heidän ainoa albuminsa "Nordavind", joka sisälsi metalliversioita norjalaisista kansanlauluista, julkaistiin vuonna 1995. Albumilla käytettiin kosketinsoittimia imitoimaan kansanmusiikkisoitinten ääniä. Syntetisaattorin käyttöön nojasi myös saksalainen "synkän kansanperinteen" vaikuttamaa black metalia esittävä Empyrium, joka julkaisi esikoisalbumisa "A Wintersunset..." vuonna 1996.


title: Folk metal

text: Vuonna 1996 julkaistiin "...En their medh riki fara", saksalaisen moni-instrumentalisti Vratyas Varkyaksen Falkenbach-yhtyeen esikoisalbumi. Tämän yhden miehen black metal -yhtyeen debyyttiä kuvailtiin eeppiseksi musiikiksi "täynnä koskettimia, viikinkiteemoja ja kansanmusiikkitaipumuksia", mikä teki Falkenbachista yhden yhtyeistä, jotka yhdistivät musiikissaan folk metalin ja viikinkimetallin. Muitakin näitä kahta genreä yhdistäviä yhtyeitä perustettiin kuten Månegarm ja Thyrfing.


title: Folk metal

text: Jo vuonna 1989 aloittanut espanjalaisyhtye Mägo de Oz julkaisi esikoisalbuminsa "Mägo de Oz" vuonna 1994. Viulistin ja huilunsoittajan sisältävällä yhdeksänhenkisellä kokoonpanolla yhtye esittää power metalin ja kelttiläismausteisen folk metalin yhdistelmää, joskin yhtye oli uransa alkuvaiheessa lähempänä hard rockia. Mägo de Oz on saavuttanut suuria listasijoituksia kotimaassaan sekä Etelä-Amerikan markkinoilla.


title: Folk metal

text: The Lord Weird Slough Feg San Franciscosta Yhdysvalloista perustettiin myös varhain, vuonna 1990. Heidän esikoisalbuminsa "The Lord Weird Slough Feg" julkaistiin vuonna 1997, josta lähtien yhtye on esittänyt musiikkiaan "uniikkilla tyylillä, joka yhdistää heavy/power metalia folk metaliin".


title: Folk metal

text: Tšekkiläisyhtye Silent Stream of Godless Elegy perustettiin vuonna 1995 doom metal -yhtyeenä, joka oli "terästetty pakanakuvastolla ja tarpeeksi seikkailuhenkinen ottaakseen viulun ja sellon odotetun nykyaikasen arsenaalin rinnalle". Toisesta albumistaan "Behind the Shadows" vuodelta 1998 lähtien yhtye alkoi käyttää "kansanperinnevaikutteita" musiikissaan.


title: Folk metal

text: Folk metal -yhtyeet edustavat useita erilaisia metallimusiikin tyylilajeja. Yhtyeet kuten Finntroll, Skyforger ja Falkenbach yhdistävät kansanmusiikkivaikutteita black metaliin, kun taas Tuatha De Danann ja Elvenking esittävät power metalia. Saksalais-norjalainen Midnattsol yhdistää folk metaliin goottimetallia. Joidenkin yhtyeiden, kuten Týrin ja Lumskin, musiikissa on kuultavissa progressiivisia piirteitä. Orphaned Land soittaa folk metalia progressiivisin ja death/doom-vaikuttein ja Ensiferum sekoittaa kansanmusiikkia death metalia ja power metalia yhdistävään tyyliin. Glittertindin musiikissa on kuultavissa punk-vaikutteita, ja Agallochin tuotannosta löytyy vaikutteita neofolkista.


title: Folk metal

text: Folk metalin kansanmusiikkivaikutteet vastaavat useimmiten yhtyeiden taustaa, kuten Finntrollin ja Korpiklaanin käyttämät vaikutteet suomalaisesta, Metsatöllin virolaisesta, Skyforgerin latvialaisesta ja Orphaned Landin juutalais-arabialaisesta kansanmusiikista. Vaikutteita kelttiläisestä musiikista on kuultavissa irlantilaisten Cruachanin ja Waylanderin musiikissa, kuten myös sveitsiläisen Eluveitien ja brasilialaisen Tuatha De Danannin musiikissa. Jotkin yhtyeet hyödyntävät vaikutteita useiden eri aluiden musiikista kuten Elvenking ja Ensiferum.


title: Folk metal

text: Folk metalin musiikillisesta kirjavuudesta johtuen tyylilajissa käytetään useita erilaisia laulutyylejä. Sekä black metal -kirkumista että murinalaulua esiintyy folk metalissa, ja niitä musiikissaan hyödyntäviä yhtyeitä ovat esimerkiksi Finntroll, Skyforger ja Moonsorrow. NWOBHM:sta ja power metalista muistuttavaa korkean äänialan laulutyyliä käytetään myös, ja yksi perinteisempää metallimusiikin laulutapaa käyttävä folk metal -yhtye on Mägo de Oz. Toiset yhtyeet taas hyödyntävät musiikissaan sekä murinaa että tavallista laulua, kuten Primordial, Turisas, Windir ja Wintersun.


title: Folk metal

text: Folk metal -yhtyeet esittävät usein musiikkinsa äidinkielellään. Mägo de Oz laulaa espanjaksi, Moonsorrow suomeksi, Metsatöll viroksi ja Lumsk norjaksi. Myös yhtyeet keskiaikametallin alalajissa laulavat suurimmaksi osaksi saksan kielellä kuten Subway to Sally, In Extremo ja Morgenstern. Orphaned Land tunnetaan siitä, että he käyttävät musiikissaan useita eri kieliä, kuten myös Týr.


title: Folk metal

text: Folk metalin sanoituksen aiheita ovat muun muassa pakanuus, fantasia, mytologia ja historia.


title: Use Your Illusion I

text: Use Your Illusion I on yhdysvaltalaisen hard rock -yhtye Guns N' Rosesin kolmas studioalbumi. Albumin on tuottanut Mike Clink, ja se julkaistiin 17. syyskuuta vuonna 1991 samanaikaisesti yhtyeen neljännen studioalbumin, "Use Your Illusion II:n" kanssa.


title: Use Your Illusion I

text: "Use Your Illusion I" on Guns N' Rosesin ensimmäinen studioalbumi, jolla yhtyeen rumpalina vaikuttaa Matt Sorum, joka korvasi yhtyeestä erotetun Steven Adlerin vuoden 1990 kesällä. Albumi on myös niin ikään ensimmäinen yhtyeen studioalbumi, jolla yhtyeeseen vuoden 1990 keväällä liittynyt kosketinsoittaja Darren "Dizzy" Reed vaikuttaa.


title: Use Your Illusion I

text: "Use Your Illusion I:tä" on myyty maailmanlaajuisesti yli 17 miljoonaa kappaletta, hieman vähemmän kuin "Use Your Illusion II:ta" (yli 18 miljoonaa kappaletta). Suomessa albumia on myyty platinan verran eli yli 67 000; tosin saavutus nykyisin laskettaisiin tuplaplatinaksi. Suomen virallisella albumilistalla se oli parhaimmallaan neljännellä sijalla ja pysyi listalla 28 viikkoa.


title: Use Your Illusion I

text: Rumpali Steven Adlerin korvanneen Matt Sorumin sekä pianisti Dizzy Reedin saapumisen myötä yhtye aloitti seuraavan studioalbuminsa nauhoittamisen. Ensimmäinen uuden kokoonpanon yhdessä nauhoittama kappale oli yhtyeen oma versio Bob Dylanin kappaleesta "Knockin' on Heaven's Door". Kappale päätyi Tom Cruisen tähdittämän "Days of Thunder – ukkosta radalla" -elokuvan soundtrack-albumille. Myöhemmin New Yorkin Ritz-klubilla vuonna 1988 kuvattu esitys muokattiin kappaleen musiikkivideoksi, ja siitä tuli välitön hitti Music Televisionilla, jossa se nousi toivotuimpien videoiden listakärjeksi, vaikka Rosen alituinen kiroilu olikin peitetty videossa piippauksilla. Yhtyeen seuraavan studioalbumin työstäminen sen sijaan käynnistyi toden teolla vuoden 1990 syyskuussa Hollywoodissa, ja vajaan kuukauden kuluttua yhtye oli nauhoittanut valmiiksi musiikkia yli neljäänkymmeneen uuteen kappaleeseen. Tämän jälkeen albumin nauhoituksia jatkettiin Record Plant -äänitysstudiolla, jonne yhtyeen laulaja W. Axl Rose jopa asennutti sängyn voidakseen tehdä töitä studiolla ympärivuorokautisesti. Rose alkoi kutsua studiolle myös kollegoitaan ja tuttaviaan, ja esimerkiksi Los Angelesiin saapunut Alice Cooper päätyi vierailemaan laulajana "The Garden" -kappaleessa.


title: Use Your Illusion I

text: Rose vaati levy-yhtiö Geffen Recordsilta, että kaikki yhtyeen nauhoittama materiaali tulisi toimittaa saataville kutakuinkin yhtä aikaa, hän loi Geffenille ongelman, miten kääriä kaikki yhteen pakettiin järkevästi sekä yhtiön että yhtyeen kannalta. Alun perin hän olisi halunnut Geffenin julkaisevan valtavan neljän albumin setin, mutta yhtiö kavahti niin kohtuutonta ehdotusta. Vaihtoehtoisesti hän esitti kahden tupla-albumin – tässä tapauksessa siis "Use Your Illusion I:n" ja "Use Your Illusion II:n" – julkaisemista samanaikaisesti. Lopulta Geffenin manageri ja kykyjenetsijä Tom Zutaut ehdotti kompromissia, jonka mukaan vuonna 1991 yhtye julkaisisi tupla-albumin ja vuoden kuluttua tavallisen studioalbumin sekä mahdollisesti EP-levyn cover-materiaalista, jota Rose olisi halunnut yhtyeen levyttävän. Myös ehdotuksia EP-levyjen sarjasta, jonka teemoina olisivat muun muassa rap, funk, rock ja punk, sekä mahdollinen livealbumi tulevan kiertueen päätyttyä pyöriteltiin yhtyeen ja Geffenin välillä. Rose halusi selvästikin korvata ajan, joka oli menetetty sillä välin kun yhtyeen edellinen täysmittainen studioalbumi, eli vuonna 1987 julkaistu debyyttialbumi "Appetite for Destruction" vuoli kultaa ja keräsi kehuja.


title: Use Your Illusion I

text: "Use Your Illusion I" koostuu yhteensä kuudestatoista kappaleesta. Albumin avausraita "Right Next Door to Hell" kertoo Rosen mukaan hänen jatkuvasta vihasuhteestaan pakkomielteiseen naapuriinsa. "Dust N' Bones" -kappaleessa lauluvastuun kantoi rytmikitaristi Izzy Stradlin, ja "Live and Let Die" puolestaan oli Paul McCartney and Wings -yhtyeen alun perin levyttämä kappale, joka oli nauhoitettu vuonna 1973 julkaistun James Bond -elokuvan "Elä ja anna toisten kuolla" teemakappaleeksi. Lisäksi albumille päätyi myös alkuperäinen versio Rosen ja Stradlinin säveltämästä kappaleesta "Don't Cry", jonka juuret olivat peräisin demonauhalta jonka he olivat aikoinaan ennen levytyssopimustaan toimittaneet Zutautille. Lisäksi Stradlinin ja Slashin "Perfect Crime", Stradlinin säveltämät "You Ain't the First" ja "Double Talkin' Jive'", Rosen "Bad Obsession", "Back Off Bitch", "The Garden" ja "Dead Horse" päätyivät albumille. Albumin kohokohtana pidetään kuitenkin Rosen lähes eeppisiin mittoihin yltävää lähes yhdeksänminuuttista "November Rainia", jota hän ehti työstää yli seitsemän vuotta ennen sen julkaisemista.


title: Use Your Illusion I

text: Lopulta molemmat "Use Your Illusion" -albumit julkaistiin Yhdysvalloissa 17. syyskuuta 1991, tosin Euroopassa albumit julkaistiin jo päivää aiemmin. "Don't Cry" siivitti ensimmäisen albumin suoraan Billboardin listan toiselle sijalle, kun taas "Use Your Illusion II" nappasi kärkisijan "Estranged" ja "You Could Be Mine" -kappaleiden menestyksen johdosta. Samalla yhtye teki historiaa olemalla ensimmäinen merkittävä rockesiintyjä, joka julkaisi kaksi erillistä albumia samana päivänä.


title: Alkmaion

text: Alkmaion Krotonlainen (, 400-luku eaa.) oli pythagoralainen esisokraatikkoihin kuulunut lääkäri ja filosofi. Hän oli kotoisin Suur-Kreikan Krotonista.


title: Alkmaion

text: Alkmaion oli Pythagoraan oppilas. Hänen kirjoituksistaan on säilynyt joitakin katkelmia. Niissä hän käsitteli ensisijaisesti lääketiedettä, mutta jonkin verran myös luonnonfilosofiaa, astrologiaa ja meteorologiaa. Alkmaion oli ensimmäinen, joka toi kokeelliset menetelmät lääketieteeseen ja anatomiaan. Hän oli anatomisten leikkelyiden uranuurtaja ja hänen sanotaan olleen ensimmäinen, joka löysi Eustachiuksen käytävän eli korvatorven. Hän leikkeli ainakin eläinten ruumiita.


title: Alkmaion

text: Alkmaion oli ensimmäinen, joka tutki sairauksien sisäisiä syitä. Sairauksien hän sanoi johtuvan voimien epätasapainosta ihmisen elimistössä. Elimistössä vaikuttivat kosteus ja kuivuus, lämpö ja kylmyys, sekä karvaus ja makeus. Kun nämä voimat olivat tasapainossa, ihminen oli terve, ja jos jokin niistä sai yliotteen, ihminen sairastui. Epätasapaino saattoi johtua ympäristöstä, ravinnosta tai elämäntavoista.


title: Alkmaion

text: Alkmaion uskoi, että sielu on kuolematon ja ikuisesti liikkeessä taivaankappaleiden tavoin. Häntä pidetään ensimmäisenä, joka piti aivoja sielun sijaintipaikkana. Tämä johtui siitä, että hän todennäköisesti havaitsi anatomisten kokeidensa seurauksena, että silmät ovat suoraan yhteyksissä aivopuoliskoihin. Hän katsoi, että muisti, ajattelu ja ymmärrys sekä sitä kautta kaikki tieto syntyvät näkö- ja muista aistimuksista. Tämän seurauksena hän alkoi pitää aivoja myös henkisten toimintojen sijaintipaikkana.


title: Jethro Tull

text: Jethro Tull on 1960-luvun loppupuoliskolla Lutonissa perustettu brittiläinen rockyhtye, jonka keulahahmo on laulaja-huilisti Ian Anderson. Yhtyeen musiikkia on kuvailtu mm. termeillä progressiivinen rock ja folkrock.